title: Tehomet

text: Vuonna 2011 Tehometin toimintaa laajennettiin entisiin MS-Metallin tiloihin. Ennen tuotannon alkamista hallia remontoitiin ja myös piha-aluetta muokattiin. Uusiin tiloihin muuttivat myös Tehometin läheiset yhteistyökumppanit FSP Oy ja KS-Rahti. Kunnostusten myötä halliin tuli yksi Pohjoismaiden suurimmista jauhemaalauskammioista, jossa voidaan jauhemaalata ja pinnoittaa termoplastisesti jopa 12 metrin pituisia kappaleita. Laajennuksen johdosta pylväiden maalaukset hoidetaan nykyään Kangasniemellä, kun se aikaisemmin tehtiin Lievestuoreella.


title: Tehomet

text: Tehomet on saanut onnistuneesta työstään useita tunnustuksia: Kangasniemen Vuoden Yrittäjä -palkinnon (1996), Vuoden Kuumasinkityspalkinnon (1999) ja Maakunnallinen Vuoden Yrittäjä -palkinnon (2000). Lisäksi yritys on saanut Kuopion torin valaistuksesta innovatiivisen kohteen tunnustuspalkinnon ja Helsingin Esplanadin valaistuksesta kolme arvostettua kansainvälistä tunnustuspalkintoa yhdessä muiden kohteen toimittajien kanssa.


title: Tehomet

text: Pentti Kettunen ja Tehomet Oy palkittiin 7.10.2006 Valtakunnallisella yrittäjäpalkinnolla. Pääjuhla ja palkitsemistilaisuus pidettiin Hämeenlinnassa Pullerihallissa.


title: Tehomet

text: Suomen Nuorkauppakamarit Ry myönsi Tehomet Oy:lle Vuoden vientitykki 2009-palkinnon. Kilpailussa haettiin kansainvälisesti menestynyttä yritystä kokoon katsomatta. Erityistä kiitosta Tehomet Oy sai kasvustaan ja markkinoidensa laajentamisesta ulkomaille sekä yrityksen pitkäjänteisestä kehittymisestä alallaan. Tehometin vienti onkin levittäytynyt laajalle alueelle Eurooppaan sekä muille mantereille.


title: Tehomet

text: Suomen Asiakastieto Oy:n raati palkitsi vuonna 2014 Tehomet Oy:n Etelä-Savon Maakunnan Vahvin -palkinnolla kiitoksena pitkäaikaisesta positiviisesta liiketoiminnan kehittämisestä.


title: İsmail Cem

text: İsmail Cem İpekçi (15. helmikuuta 1940 – 24. tammikuuta 2007) oli turkkilainen poliitikko ja maansa entinen ulkoministeri.


title: İsmail Cem

text: Cem syntyi Istanbulissa ja valmistui Lausannen yliopiston lakikoulusta, Sveitsistä 1963. Hänestä tuli Turkkiin paluun jälkeen lehtimies ja myöhemmin "Milliyetin" päätoimittaja. Hän oli Turkin radion ja television toimitusjohtaja 1974–1975.


title: İsmail Cem

text: Cem valittiin kansanedustajaksi Istanbulista 1987. Hänet valittiin uudelleen Istanbulista 1991 ja vuonna 1995 Kayserista. Cem lähti vuonna 1995 republikaanisesta kansanpuolueesta ja siirtyi demokraattiseen vasemmistopuolueeseen. Hän nousi Turkin kulttuuriministeriksi.


title: İsmail Cem

text: Cem toimi Turkin ulkoasiainministerinä vuosina 1997–2002. Hän erosi demokraattisesta vasemmistosta vuonna 2002 ja perusti Uuden Turkin puolueen. Cem kuoli vuonna 2007 keuhkosyöpään, josta oli ollut hoidettavana myös Yhdysvalloissa. Hän oli naimisissa ja hänellä oli lapsia.


title: USS Iowa (BB-61)

text: USS Iowa (BB-61) on Iowa-luokan taistelulaiva ja neljäs Yhdysvaltain laivaston laiva, joka nimettiin 29. osavaltion mukaan. "Iowa" oli luokkansa ainoa laiva, joka palveli Atlantin valtamerellä toisessa maailmansodassa.


title: USS Iowa (BB-61)

text: Maailmansodan aikana "USS Iowa" kuljetti presidentti Franklin D. Rooseveltia Teheranin konferenssiin, tulitti Kwajaleinin ja Enewetakin atolleja ja suojasi Marshallinsaarilla toimivia lentotukialuksia vuonna 1944. Korean sodassa se osallistui hyökkäyksiin Pohjois-Korean rannikolle, minkä jälkeen se poistettiin käytöstä. Se otettiin uudelleen palveluskäyttöön osana Ronald Reaganin "600 aluksen suunnitelmaa". Vuonna 1989 sattunut räjähdys vaurioitti vakavasti yhtä laivan pääaseistuksen tykkitorneista ja vaati 47 merisotilaan hengen.


title: USS Iowa (BB-61)

text: "USS Iowa" lahjoitettiin museolaivaksi voittoa tuottamattomalle Pacific Battleship Centerille ja se on ankkuroitu pysyvästi Los Angelesin satamaan.


title: USS Iowa (BB-61)

text: Neljännen "Iowa"-nimisen aluksen rakentaminen aloitettiin New Yorkin laivastotelakalla 27. kesäkuuta 1940. Se laskettiin vesille 27. elokuuta 1942, jolloin sen sponsoriksi tuli Ilo Wallace, varapresidentti Henry A. Wallacen vaimo, ja otettiin virallisesti palveluskäyttöön 22. helmikuuta 1943. Sen ensimmäinen päällikkö oli John L. McCrea. 24. helmikuuta Chesapeakenlahdella aloitettiin merikelpoisuuden testaaminen, joka saatiin päätökseen 9. heinäkuuta.


title: USS Iowa (BB-61)

text: Järeämmässä tykkipatterissa oli kolmessa tornissa yhdeksän 406 mm tykkiä, joilla pystyttiin ampumaan 1 200 kilogramman painoisia kranaatteja 38 kilometrin päähän. Yhdessä tykkitornissa palveli normaalitilanteessa noin 94 miestä. Toissijaisessa patterissa oli 20 kappaletta 127 mm tykkejä kymmenessä kaksoistornissa, joilla voitiin ampua 12 merimailin eli 22 kilometrin päähän. Lisäksi oli Oerlikon 20 mm- ja 40 mm ilmatorjuntakanuunoita.


title: USS Iowa (BB-61)

text: "Iowa" kuljetti presidentti Rooseveltia, ulkoministeri Cordell Hullia ja korkeaa sotilasjohtoa Casablancaan Ranskan Marokkoon, joka oli välipysähdys matkalla Teheranin konferenssiin. Saattuealusten joukossa tällä matkalla oli hävittäjä "USS William D. Porter", jonka kannelta mereen pudonneen syvyyspommin räjähdys sai muut alukset tekemään väistöliikkeitä, koska U-veneen uskottiin hyökänneen saattuetta kohtaan.


title: USS Iowa (BB-61)

text: 14. marraskuuta "Iowa" järjesti ilmatorjuntaharjoituksen, koska Roosevelt halusi nähdä kuinka laiva pystyy puolustautumaan ilmahyökkäystä vastaan. Laivalta vapautettiin ilmapalloja harjoitusmaaleiksi jonka jälkeen "William D. Porter" laukaisi vahingossa torpedon kohti taistelulaivaa. Kuultuaan tapauksesta presidentti Roosevelt halusi nähdä torpedon ja pyysi salaisen palvelun agenttia siirtämään pyörätuoliaan laivan kyljelle. Iowa alkoi tehdä väistöliikkeitä ja tähtäsi tykeillään "William D. Porteria", koska sen pelättiin olevan osallisena salamurhajuonessa.


title: USS Iowa (BB-61)

text: 17. joulukuuta 1944 Task Force 38, johon kuului 13 tukialusta, 8 taistelulaivaa, 15 risteilijää ja noin 50 hävittäjä, oli suorittanut kolmen päivän ajan hyökkäyksiä japanilaisten lentokenttiä vastaan ja tukenut maihinnousuja Filippiinienmerellä. Seuraavana päivänä Taifuuni Cobra koetteli TF 38:aa sen suorittaessa polttoainetäydennystä, minkä seurauksena kolme hävittäjää menetettiin. "Iowa" menetti yhden lentokoneen ja joutui palaamaan korjattavaksi San Franciscoon, jonne se saapui seuraavana vuonna 15. tammikuuta. Se oli telakalla maaliskuun 19. päivään asti. Tällöin asennettiin mm. uusi tulenjohtotutka.


title: USS Iowa (BB-61)

text: Heinäkuussa Operaatio Crossroads -atomipommitestin jälkeen taistelulaiva "Nevada" päätettiin käyttää maalina harjoituksessa, johon myös Iowa osallistui. Se ei yhdessä hävittäjän ja raskaan risteilijän kanssa onnistunut kokonaan upottamaan Nevadaa, joten sitä ammuttiin vielä yhdellä ilmasta pudotetulla torpedolla. Iowa siirrettiin reservilaivastoon San Franciscossa 24. maaliskuuta 1949.


title: USS Iowa (BB-61)

text: "Iowa" otettiin uudelleen palvelukseen 25. elokuuta 1951 ja seuraavan vuoden maaliskuussa se purjehti Korean aluevesille osallistuakseen taistelutoimiin Pohjois-Koreaa vastaan. Se määrättiin 7. laivaston komentajan vara-amiraali Robert P. Briscoen lippulaivaksi 1. huhtikuuta. Ensimmäisessä taisteluoperaatiossaan se tulitti vihollisen huoltoreittejä Sŏngjinin alueella.


title: USS Iowa (BB-61)

text: 9. kesäkuuta "Iowan" helikopteri pelasti merestä lentotukialus Princetonin alasammutun lentäjän. Heinäkuussa saapui uusi kapteeni Joshua W. Cooper.


title: USS Iowa (BB-61)

text: 23. syyskuuta YK:n joukkojen komentaja kenraali Mark W. Clark vieraili "Iowa"lla seuraamassa taistelutoimia, jolloin tuhottiin tärkeä ammusvarasto. Seuraavassa kuussa Operaatio Decoyssa vihollisjoukot yritettiin vetää Kojen alueelle taistelulaivan tykkien ulottuville. Tällöin se suojasi ilmatorjuntatykeillään maihinnousujoukkojen komentoalus USS Mount McKinleytä.


title: USS Iowa (BB-61)

text: Iowa poistettiin palveluksesta ja siirrettiin Atlantin reservilaivastoon Philadelphiaan 24. helmikuuta 1958.


title: USS Iowa (BB-61)

text: Osana presidentti Ronald Reaganin ja laivastoministeri John Lehmanin suunnitelmaa 600 aluksen laivastosta Iowa hinattiin New Orleansin telakalle modernisoitavaksi. Tällöin poistettiin kaikki ilmatorjuntatykit, koska niiden katsottiin olevan tehottomia uudenaikaisia suihkuhävittäjiä ja meritorjuntaohjuksia vastaan. Seuraavaksi se hinattiin Ingalls Shipbuildingin telakalle Pascagoulaan, jossa siihen asennettiin kehittynein saatavilla ollut aseistus, johon lukeutui neljä laukaisualustaa 16 AGM-84 Harpoon -ohjukselle, kahdeksan laukaisualustaa 32 BGM-109 Tomahawk -ohjukselle ja neljä Phalanx CIWS -ohjusten ja lentokoneiden torjuntaan. Vuonna 1986 sille asennettiin ensimmäisenä laivaston aluksena RQ-2 Pioneer -tiedustelulennokki maalinetsintään käytettäväksi. Parannuksia tehtiin myös tutka-, tulenjohto- ja elektronisen sodankäynnin järjestelmiin.


title: USS Iowa (BB-61)

text: Iowa otettiin virallisesti käyttöön toistaiseksi viimeistä kertaa 28. huhtikuuta 1984, jolloin sen kapteeniksi nimitettiin Gerald E. Gneckow. Loppuvuoden alus oli koeajolla Keski-Amerikan alueella, jossa se osallistui eräisiin humanitaarisiin operaatioihin.


title: USS Iowa (BB-61)

text: 19. huhtikuuta 1989 kello 9:55 räjähdys laivan 2. tykkitornissa surmasi 47 miehistön jäsentä. Aluksen päällikkö Fred P. Moosally oli antanut käskyn ladata tykkitornin kaikki kolme putkea, mutta lataamista ei ehditty suorittaa loppuun ennen kuin valtaisa räjähdys vavisutti koko laivaa. Onnettomuus oli yksi laivaston rauhan ajan tuhoisimmista.


title: USS Iowa (BB-61)

text: Laivastoministeriön tutkimuksessa päädyttiin siihen tulokseen, että tykkimies Clayton Hartwig oli aiheuttanut räjähdyksen tahallaan ja yrittänyt saada sen näyttämään vahingolta. Hänen arveltiin tehneen itsemurhan, koska hänen suhteensa toiseen merisotilaaseen oli päättynyt. Myöhemmissä tutkimuksissa ei löydetty mitään todisteita Hartwigin osallisuudesta. Government Accountability Officen ja Sandia National Laboratories'n tutkijat totesivat, että räjähdyksen saattoi aiheuttaa vialliset ruutipussit ja pussien väärä käsittely.


title: USS Iowa (BB-61)

text: Neuvostoliiton romahdettua 1990-luvun alussa Yhdysvaltain puolustusmäärärahoja alettiin leikata, minkä vuoksi taistelulaivojen ylläpidosta tuli kannattamatonta. Niistä taistelulaivoista, jotka otettiin uudelleen palvelukseen 1980-luvulla, "Iowa" jäi ensimmäisenä pois aktiivikäytöstä 26. lokakuuta 1990. San Franciscon kaupunginvaltuusto päätti äänin 8–3 kieltäytyä ottamasta Iowaa museolaivaksi vastalauseena Irakin sodalle ja seksuaalivähemmistöjen palveluskiellolle armeijassa. Historic Ships Memorial at Pacific Square -yhdistyksen johtaja Merylin Wong kaavailee laivasta kunnianosoitusta homojen ja lesbojen palvelukselle asevoimissa.


title: USS Iowa (BB-61)

text: Los Angelesin kaupunginvaltuusto hyväksyi yksimielisesti "Iowan" sijoittamisen kaupungin satamaan Sille tehtiin Richmondin satamassa muutostöitä ja siirrettiin kesäkuussa 2012 museolaivaksi San Pedroon Los Angelesiin


title: Madelon Baans

text: Madelon Baans (s. 8. lokakuuta 1977 Rotterdam, Etelä-Hollanti) on alankomaalainen entinen uimari, joka osallistui uransa aikana kolmiin olympialaisiin, alkaen vuodesta 1996. Hän esiintyi viimeisen kerran kansainvälisissä kilpailuissa lyhyen radan EM-kilpailuissa 2005.


title: Madelon Baans

text: Baans on 49-kertainen Alankomaiden mestari (24 pitkällä radalla, 25 lyhyellä), ja nykyinen Alankomaiden ennätyksen haltija 100 metrin rintauinnissa sekä pitkällä että lyhyellä radalla. Pitkän radan EM-kilpailuissa 2004 Baans voitti pronssimitalin 4 × 100 metrin sekauintiviestijoukkueen jäsenenä. Samana vuonna, kesäolympialaisissa 2004 hän selviytyi finaaliin samalla matkalla. Hän lopetti uransa vuonna 2006.


title: Joaquim Agostinho

text: Joaquim Agostinho (7. huhtikuuta 1943 – 10. toukokuuta 1984) oli portugalilainen pyöräilijä.


title: Joaquim Agostinho

text: Agostinho voitti peräkkäisinä vuosina 1970–1972 Portugalin ympäriajon. Hänen kansainvälinen uransa oli alkanut 1968. Agostinho sijoittui myöhempinä vuosinaan myös Ranskan ympäriajon kärkisijoille.


title: Joaquim Agostinho

text: Agostinho menehtyi vuonna 1984 onnettomuuden aiheuttamiin sisäisiin verenvuotoihin.


title: Mikä ihmeen Apulanta?

text: Mikä ihmeen Apulanta? on vuonna 1993 ilmestynyt Apulannan ensimmäinen EP-levy ja ensimmäinen kokonaan yhtyeen nimissä julkaistu levy – ensimmäinen äänitetty kappale "Miks' ei uni tuu?" oli julkaistu jo aiemmin "Levy-yhtiö 1993" -kokoelmalevyllä. "Mikä ihmeen Apulanta?" äänitettiin kuudessa tunnissa Lahden Kasistudiolla. Levy jäi basisti Amanda "Mandy" Gaynorin ainoaksi Apulanta-levyksi: hän lähti suoraan studiolta Amerikkaan.


title: Kaunotar ja hirviö (musikaali)

text: Kaunotar ja Hirviö on vuonna 1994 ensi-iltansa saanut Disney-musikaali, joka on voittanut konseptina useita Tony-palkintoja. Musikaali perustuu samannimiseen piirroselokuvaan.


title: Kaunotar ja hirviö (musikaali)

text: Musikaalia on esitetty muun muassa New Yorkin Broadwaylla – jossa se on yksi pisimpään esitetyistä musikaaleista. Vuonna 2007 se on pyörinyt yhteensä 14 vuotta, ja tämä on myös viimeinen vuosi, jolloin musikaalia esitetään Lunt-Fontanne Theatressa missä se on saanut jo yli 25 miljoonaa katsojaa. Musikaalia on esitetty myös muun muassa Lontoon West Endissä, Los Angelesissä, Sydneyssä, Torontossa, Tokiossa, Kööpenhaminassa, Berliinissä ja Pariisissa. Musiikin on tehnyt Alan Menken, sanat Howard Ashman ja Tim Rice.


title: Kaunotar ja hirviö (musikaali)

text: Kaksi vuotta valmisteltu suomalaisproduktio tuli ensi-iltaan 11. tammikuuta 2007 Helsingin Kaupunginteatterissa. Pääosissa suomalaisessa versiossa ovat Marika Westerling Bellana ja Kari Arffman tai vuorottelevasti Sören Lillkung Hirviönä. Kaunotar ja Hirviö oli Suomen ensimmäisen Disney-musikaali.


title: Kaunotar ja hirviö (musikaali)

text: Suomalaisessa versiossa pääosassa olevan Marika Westerlingin nimi on "Bella", poiketen esimerkiksi Broadwayn versiossa olevasta sekä Disney-elokuvassa käytettävästä nimestä "Belle".


title: Ndiss Kaba Badji

text: Ndiss Kaba Badji (s. 21. syyskuuta 1983) on senegalilainen pituushyppääjä ja kolmiloikkaaja.


title: Ndiss Kaba Badji

text: Badji sijoittui Kingstonin nuorten MM-kilpailuissa vuonna 2002 kolmiloikassa yhdeksänneksi. Abujan Afrikan kisoissa 2003 hän sai pituushypyssä hopeaa. Seuraavana vuonna hän sijoittui toiseksi Brazzavillen Afrikan mestaruuskilpailujen pituushypyssä, mutta karsiutui pituushypyn loppukilpailusta sekä Budapestin sisäratojen MM-kilpailuissa että Ateenan olympialaisissa.


title: Ndiss Kaba Badji

text: Badjin todettiin IAAF:n testeissä 2005 käyttäneen androstenedioni-nimistä kiellettyä ainetta, mistä hänet määrättiin kahden vuoden kilpailukieltoon.


title: Ndiss Kaba Badji

text: Alger'n Afrikan kisoissa 2007 Badji voitti kultaa kolmiloikassa tuloksella 16,80. Osakan MM-kilpailuissa hän sijoittui pituushypyssä seitsemänneksi hypättyään 801. Addis Abeban Afrikan-mestaruuskilpailuissa 2008 hän voitti kultaa kolmiloikassa tuloksella 17,07. Pekingin olympialaisissa hän oli pituushypyssä kuudes tuloksella 816, mutta jäi kolmiloikan karsinnassa ilman tulosta. hän oli samana syksynä pituushypyssä seitsemäs ja kolmiloikassa kahdeksas. Vuonna 2009 hän karsiutui Berliinin MM-kilpailuissa pituushypyn loppukilpailusta, mutta oli samassa lajissa neljäs.


title: Ndiss Kaba Badji

text: Badji sijoittui pituushypyssä kuudenneksi Dohan sisäratojen MM-kilpailuissa 2010. Hän sai samassa lajissa hopeaa Afrikan-mestaruuskilpailuissa Nairobissa ja sijoittui kuudenneksi maanosien cupissa. Hän sai pituushypyssä pronssia Maputon Afrikan kisoissa 2011. Hän oli viides Istanbulin sisäratojen MM-kilpailuissa 2012. Porto-Novon Afrikan-mestaruuskilpailuissa 2012 Badji voitti pituushypyn tuloksella 804. Hän karsiutui pituushypyn loppukilpailusta Lontoon olympialaisissa 2012 ja Moskovan MM-kilpailuissa 2013. Hän sai pituushypyssä hopeaa Brazzavillen Afrikan kisoissa 2015.


title: Ndiss Kaba Badji

text: Badjin henkilökohtainen pituushyppyennätys on 832 cm, jonka hän hyppäsi Beirutissa 2. lokakuuta 2009. Kolmiloikkaennätyksensä 17,07 m hän teki Addis Abebassa 3. toukokuuta 2008.


title: T.S. ♥ A.L.

text: T.S. ♥ A.L. on Apulannan ja Tehosekoittimen tekemä Split-EP, jolla yhtyeet versioivat toisiaan. Levy on tehty yhtyeiden keskinäisen kunnioituksen osoittamiseksi ja levystä tuli hieman lisää tunnettavuutta.


title: T.S. ♥ A.L.

text:
Tehosekoitin:
Apulanta:


title: T.S. ♥ A.L.

text:
Apulanta: Antti, Tuge, Toni & Sipe
Tehosekoitin: Hanski, Arska, Otto & Matti


title: Seinäpallo

text: Seinäpallo eli seinis on pihaleikki. Siihen tarvitaan tennispallo tai muu sopiva pallo sekä sopivankokoinen seinä, esimerkiksi 1,5 metriä korkea ja 2–3 metriä leveä.


title: Seinäpallo

text: Peliä voi pelata erilaisilla säännöillä. Yhdessä muunnelmassa osanottajat heittävät palloa vuorotellen seinään, ja pallo täytyy heittää siitä kohdasta mihin se on pysähtynyt edellisen heiton jälkeen. Jos heittää seinästä ohi menettää yhden "elämän". Käytettävien elämien määrä sovitaan ennen kuin ryhdytään pelaamaan.


title: Seinäpallo

text: Toisessa muunnelmassa pallo pyritään pitämään hallinnassa pudottamatta sitä. Pelaajat tekevät heittosarjoja vuorotellen. Joka heitolla tehdään tietty liike, liikesarja tai temppu, ja otetaan pallo sitten kiinni.


title: Klenie Bimolt

text: Klena ”Klenie” Geertje Bimolt (s. 8. kesäkuuta 1945 Assen, Drenthe) on entinen alankomaalainen uimari, joka voitti hopeamitalin 4 × 100 metrin sekauintiviestissä kesäolympialaisissa 1964. Hänen joukkuetovereitaan olivat Corrie Winkel, Ada Kok ja Erica Terpstra.


title: Klenie Bimolt

text: Bimolt osallistui myös kesäolympialaisiin 1968, ja voitti 1960-luvulla yhteensä 11 Alankomaiden mestaruutta. Hän voitti kaksi hopeamitalia, 200 metrin rintauinnissa ja 4 × 100 metrin sekauintiviestissä pitkän radan EM-kilpailuissa 1962 Leipzigissä.


title: Tuttu TV:stä

text: Tuttu TV:stä on Apulannan varsinainen toinen EP. Levy oli aikomus painaa Norjassa, mutta asian tiimoilta syntyi ongelmia, joiden takia levyn ilmestyminen viivästyi puolisen vuotta. Levyn jälkeen kitaristi Antti Lautalan motivaatio katosi. Lautalan lähdettyä yhtye päätti jatkaa kolmistaan.


title: Brenda Starink

text: Brenda Starink (s. 29. heinäkuuta 1974, Rotterdam, Etelä-Hollanti) on entinen alankomaalainen uimari, joka edusti kotimaataan kaksissa olympialaisissa, alkaen vuodesta 1996. Hän lopetti uransa vuonna 2001. Hän voitti uransa aikana kuusitoista Alankomaiden mestaruutta pitkällä radalla.


title: Isabella Colbran

text: Isabella Colbran (2. helmikuuta 1785, Madrid, Espanja – 7. lokakuuta 1845, Bologna, Italia) oli espanjalainen koloratuurisopraano. Colbran oli naimisissa säveltäjä Gioacchino Rossinin kanssa.


title: Isabella Colbran

text: Napolin Teatro di San Carlo oli merkittävä oopperatalo 1800-luvun alun Italiassa, ja sen primadonna oli espanjalainen Isabella Cobran. Hän oli paitsi yleisön, myös Napolin kuninkaan suosiossa. Hänellä oli sitä paitsi suhde teatterin impressaariin Domenico Barbaiaan. Barbaia tilasi Gioacchino Rossinilta oopperoita heille esitettäväksi. Kun Isabellan suosio oli huipussaan Rossini sävelsi erityisesti häntä ajatellen oopperan "Elisabetta, Regina d'Inghilterra" nimiosan. Rossinin seuraava ooppera oli "Otello, ossia il Moro di Venezia", mutta pian sen jälkeen Isabellan äänessä alkoi kuulua rasitus. Hän jatkoi kuitenkin uraansa ja lauloi Rossinin sävellyksiä.


title: Isabella Colbran

text: Isabella hylkäsi lopulta Barbaian, ja hän ja Rossini avioituivat 1822. Isabellan ääniongelmat jatkuivat, ja hän päätti vetäytyä näyttämöltä. Rossini sävelsi vielä ennen kuin hänkin luopui säveltäjän urasta 1829. Sävellyksistä yksikään ei ollut Colbrania varten. Lopulta he erosivat 1837, mutta Rossini huolehti hänen elatuksestaan hänen kuolemaansa asti. Rossini piti häntä aina yhtenä sävellystensä loistavimmista tulkitsijoista.


title: Hajonnut EP

text:
Hajonnut EP on Apulannan vuonna 1995 julkaistu EP-levy. Se muodostui yhtyeen olemassaolon kannalta ratkaisevaksi äänitteeksi, koska "Attack Of The A.L. People" -levy ei ollut menestynyt hyvin. Levyllä yhtye otti oman linjansa ja alkoi soittaa omalla soundillaan. Tämä ratkaisu lopulta piti Apulannan koossa. Kappaleesta ”Mitä kuuluu” tuli Apulannan ensimmäinen hitti.
Jousitrio Barbie and the Rockstars (S.S.-kerho):


title: Emma (manga)

text: Emma on Kaoru Morin piirtämä kymmenenosainen manga, joka kertoo nuoresta palvelijattaresta, Emmasta, joka työskentelee erään vanhan kotiopettajattaren luona. Emma rakastuu rouvansa entiseen oppilaaseen Williamiin, joka on aristokraattisesta perheestä. Williamin perhe ei kuitenkaan hyväksy heidän rakkauttaan, sillä luokkajaon vuoksi tällainen suhde ei ole sopiva viktoriaanisessa Englannissa.


title: Emma (manga)

text: Mangasta on tehty kaksikautinen animesovitus "Eikoku koi Monogatari Emma". Mori on tehnyt sarjaan myös lisätarinoita nimeltä "Emma ~bangaihen~", jotka kertovat sarjan sivuhenkilöistä.


title: Emma (manga)

text: Alun perin Emma ilmestyi "Comic Beam" -lehdessä vuosina 2002–2006. Mangassa on yhteensä 52 lukua. Myöhemmin ne koottiin seitsemäksi mangakirjaksi, joiden lisäksi on ilmestynyt vielä kolme lisäosaa, jotka kulkevat nimellä "Emma ~bangaihen~". Ne kertovat sivuhenkilöistä. Suomessa mangan on kustantanut Sangatsu Manga. Sangatsu Manga on alkanut julkaista Emman lisätarinoita maaliskuusta 2010 lähtien. Japanissa on lisäksi ilmestynyt opas nimeltä "Emma Victorian Guide", joka valaisee sarjan enemmän tai vähemmän tunnettuja historiallisia viittauksia.


title: Emma (manga)

text: Mangasta tehty animesovitus "Eikoku Koi Monogatari Emma" alkoi Japanissa 2. huhtikuuta 2005 ja päättyi 18. kesäkuuta 2005. Sen on ohjannut Stuneo Kobayashi ja tuottanut Studio Pierrot. Animesta tehtiin myös toinen kausi "Eikoku Koi Monogatari Emma Dai Ni Maku", joka esitettiin vuonna 2007. Kummatkin kaudet ovat 12 jakson pituisia.


title: Emma (manga)

text: Emma (エマ)


title: Emma (manga)

text: William Jounse (ウィリアム・ジョーンズ)


title: Emma (manga)

text: Hakim Atawari (ハキム・アタワーリ)


title: Emma (manga)

text: Eleanor Campbell (エレノア・キャンベル)


title: Emma (manga)

text: Kelly Stownar (ケリー・ストウナー)


title: Angostuura

text: Angostuura ("angostura") on saksalaisen tohtori Johann Gottlieb Benjamin Siegertin kehittämä katkerojuoma. Juoman alkoholipitoisuus on 44,7 tilavuusprosenttia, ja se on maultaan voimakkaan katkeroinen, erittäin voimakkaasti yrttinen, kanelinen, tulinen, makea ja täyteläinen.


title: Angostuura

text: Armeijan lääkärinä toiminut Siegert kehitti juoman 1820-luvulla toivoen sen pitävän eri taudit loitolla Venezuelan viidakoissa. Angostuuran resepti on edelleen salainen, ja juoman trinidadilainen valmistajafirma on edelleen Siegertin suvun omistuksessa. Angosturaa käytetään nykyisin lähinnä juomasekoituksissa ja mausteena.


title: Teit meistä kauniin

text:
Teit meistä kauniin on Apulannan single/EP, joka pysyi Suomen virallisen singlelistan ykköstilalla 19 viikkoa, mikä on listan ennätys. Levy viitoitti Apulannan uudenlaisen soundin löytymistä. Levystä tunnetaan myös versio "Teet meistä kauniin", joka on virallinen nimi alun perin.
Levyn nimikappale tunnetaan parhaiten voimakkaasti särisevästä kitarariffistään.


title: Teit meistä kauniin

text: EP:n nimikkokappale julkaistiin myöhemmin samana vuonna albumilla Aivan kuin kaikki muutkin.


title: Jinpingmei

text: Jinpingmei (, pinyin: "Jīnpíngméi"; ”Luumunkukka kultamaljassa”) on kiinalainen romaani Ming-dynastian ajalta. Sen alkuperäistä tekijää ei tunneta: kirjailija käytti salanimeä Lanling Xiaoxiaosheng (蘭陵笑笑生, pinyin: Lánlíng Xiàoxiàoshēng), joka tarkoittaa Shandongissa sijaitsevan Lanlingin nauravaa oppinutta. Kirjan syntyyn liitetään muun muassa nimi Xu Wei (1520–1593). Ensimmäiset kirjan kappaleet ovat käsikirjoituksia, ja kirjoitettu baihualla, joka on puhekielinen versio mandariinista. Ensimmäinen painettu versio on vuodelta 1610.


title: Jinpingmei

text: Kirja luokiteltiin Ming-dynastian aikana yhdeksi "neljästä loistavasta romaanista" (四大奇書 "sì dà qíshū"). Myöhemmin "Punaisen huoneen uni" syrjäytti sen yhtenä "neljästä huomattavasta romaanista" (四大名著 "sì dà míngzhū"). Se oli pitkään monissa maissa kielletty sen seksuaalisuutta kuvailevien kohtien vuoksi. Teos käännettiin englanniksi ensimmäisen kerran 1939. Sen jälkeen se on käännetty useille kielille. Kirjan tunnetuimpia englanninkielisiä käännöksiä on "The Golden Lotus" (Kultainen lootus), joka on yhden naispäähenkilön, Pan Jinlianin etunimen suora käännös. Kirjan nimi "Jinpingmei" tulee naispäähenkilöistä Pan Jinlian (潘金蓮 ”Kultainen lootus”), Li Pinger (李瓶兒 ”Pikku maljakko”) ja Pang Chunmei (龐春梅 ”Kevätluumunkukka”).


title: Jinpingmei

text: Kirjan tapahtumat kertovat eteläisen Song-dynastian ajasta 1100-luvulta. Poliittinen pyrkyri ja kauppias Ximen Qing pyrkii keräämään omaisuutta ja vaikutusvaltaa vaimoikseen ja jalkavaimoikseen ottamiensa naisten avulla. Naiset puolestaan kilpailevat keskenään saadakseen juoniteltua itselleen suuremman vaikutusvallan taloudessa.


title: Jinpingmei

text: Kirjan seksuaalinen lataus on runsas. Siinä on pornografiaksi luonnehdittuja osia sekä fetissien ja kaksimielisyyksien viljelyä.


title: Jinpingmei

text: Kirja on julkaistu suomeksi nimellä "Chin ping mei. Hsi Menin ja hänen kuuden vaimonsa elämäntarina" (suom. Jorma Partanen, Gummerus 1955).


title: Airokala

text:
Airokala ("Regalecus glesne") on yksi maailman pisimmäksi kasvavista kalalajeista. Airokala on aikuisena tavallisesti 6–8 metrin pituinen ja ruumiltaan litteän nauhamainen syvänmeren kala. Suurimmat dokumentoidut yksilöt ovat olleet 11 metrin ja 272 kilogramman kokoisia, mutta jopa 17 metrin pituisia yksilöitä on löydetty. Airokala esiintyy kaikissa lämpimissä merissä, myös Välimeressä.
Airokalan muutama ensimmäinen selkäruoto on pidentynyt silmiinpistäväksi harjaksi, ja sen punainen selkäevä on lähes ruumiin pituinen. Rintaevät ovat myös nauhamaisesti pidentyneet. Kalan ruumis on hopeansinenhohtoinen, tummien täplien ja mustien viirujen kirjoma. Airokalan tiedetään pystyvän tarvittaessa autotomiaan eli itsetypistykseen, jossa osa ruumiin takaosasta irrotetaan. Tämä voi tapahtua useita kertoja kalan elinaikana, eikä se ilmeisesti vahingoita tärkeitä sisäelimiä. Lajin elintavoista tiedetään niukasti. Tiedot perustuvat lähinnä rantaan ajautuneisiin yksilöihin. Kalan arvioidaan elävän normaalisti 100–1 000 metrin syvyydessä. Ruokavalio koostuu pienistä kaloista, kalmareista ja äyriäisistä. Airokalan on havaittu syövän pystyasennossa, pää pintaa kohti. Tällä tavoin kala oletettavasti havaitsee saaliinsa ääriviivat. Ruokaillessa se liikkuu vertikaalisesti, ruumis suorassa, muodostamalla selkäevällä aaltomaista liikettä.


title: Airokala

text: Heinäkuussa 2008 tutkijat onnistuivat luultavasti ensimmäistä kertaa kuvaamaan elävää yksilöä kauko-ohjattavia sukellusaluksia käyttämällä. Yksilön arvioitiin olevan noin 5–10 metriä pitkä.


title: Airokala

text: Monella kielellä airokalaa kutsutaan ”sillikuninkaaksi”. Suomeksi sillikuningas tarkoittaa kuitenkin kokonaan toista kalalajia.


title: Mustanaamio (lehti)

text: Mustanaamio on 26 kertaa vuodessa ilmestyvä, vuonna 1966 ilmestymisensä aloittanut sarjakuvalehti. Lehti on saanut nimensä päätähden, Lee Falkin luoman Mustanaamion mukaan. Sen painos on nykyisin kolme tuhatta, 1980-luvun lopulla lehden suosion ollessa suurimmillaan painos oli yli satatuhatta kappaletta. Mustanaamio-lehden julkaiseminen lopetettiin Suomessa syksyllä 2010. Viimeiseksi numeroksi jäi 25–26/2010. 18. toukokuuta 2011 Egmont Kustannus kuitenkin ilmoitti verkkosivuillaan alkavansa uudelleen julkaista lehteä.


title: Mustanaamio (lehti)

text: Aluksi Mustanaamio ilmestyi kerran kuukaudessa. Vuonna 1966 ehti ilmestyä kaksi numeroa. Lehden saadessa suosiota sen ilmestymistiheys kasvoi, 1972 alkaen ilmestyi 16 numeroa ja 1974 siirryttiin nykyiseen julkaisutahtiin. Rautakirjan irtonumeromyynnissä Mustanaamio oli kaikista lehdistä vuonna 1973 sijalla 51 ja vuonna 1983 sijalla 27.


title: Mustanaamio (lehti)

text: Mustanaamio-lehden johtosarjana on uusi Mustanaamio-tarina. Sen lisäksi lehdessä on Vaeltavan aaveen sunnuntaiklassikkoseikkailu. Lehti on tullut tunnetuksi myös laadukkaista kakkossarjoistaan: Taika-Jim, Piko ja Fantasio, Linda ja Valentin (Valerian ja Laureline), Blueberry, Thorgal, Kari Leppäsen Achilles Wiggen muutamia mainiten.


title: Hallaa EP

text: Hallaa EP on Apulannan 1999 julkaistu EP. Levy rakentuu Apulannan aiemmin albumilla "Aivan kuin kaikki muutkin" ilmestyneen kappaleen numero 008 ympärille. Kappale numero 008 sai nimen "Hallaa" ja levyn muut kappaleet ovat melko kokeellisia toteutuksia.


title: DECnet

text: DECnet on Digital Equipment Corporationin 1970-luvun puolivälissä kehittämä kaupallinen tietoliikenneprotokollapino. Toisin kuin monet aikalaisensa, jotka mahdollistivat lähinnä päätteiden verkottamisen keskustietokoneisiin, DECnet suunniteltiin tietokoneiden väliseen suoraan kommunikointiin. Protokollan ensimmäinen versio julkaistiin vuonna 1975 PDP-11-minitietokoneille.


title: DECnet

text: Pinossa on useita kerroksia OSI-mallin tapaan. Protokollia ovat NSP ("Network Services Protocol"), DAP ("Data Access Protocol"), NCP ("Network Control Program"), NICE ("Network Information and Control Exchange") ja MOP ("Maintenance Operation Protocol").


title: DECnet

text: Vuonna 1983 julkaistu Phase IV DECnet on tuettu Linuxissa.


title: Messier 93

text: Messier 93 (M93, NGC 2447) on Peräkeulan tähdistössä sijaitseva avoin tähtijoukko, jonka Charles Messier löysi vuonna 1781. Se on noin 10-12 valovuoden levyinen ja sijaitsee 3 400 valovuoden päässä Maasta. Joukko sisältää noin 80 tähteä.


title: Ihmistä suurempi, Jumalaa pienempi

text: Ihmistä suurempi, Jumalaa pienempi (tai pienempi Jumalaa, suurempi ihmistä) on paavi Innocentius III:n vertaus, jossa hän vertaa paavin asemaa muihin ihmisiin nähden. Innocentius III esitti kuuluisat sanansa ensimmäsen kerran vuonna 1198 tultuaan paaviksi, jolloin hän julisti Rooman asukkaille:


title: Ihmistä suurempi, Jumalaa pienempi

text: Innocentius III:n tekemä vertaus, jossa hän asetti itsensä ihmisen ja Jumalan väliin oli poikkeuksellinen, koska aikaisemmin paavia oli pidetty vain apostoli Pietarin seuraajana tai maanpäällisenä sijaisena. Nyt paavi asetti itsensä itse Jumalan sijaiseksi ja edusmieheksi maan päällä lisäten teologista perustelua vallalleen.


title: Profeetan ruusu

text: Profeetan ruusu () on kolmiosainen fantasiakirjasarja, jonka ovat kirjoittaneet Margaret Weis ja Tracy Hickman. Trilogian on julkaissut suomeksi Jalava.


title: Amstel Gold Race

text: Amstel Gold Race on Limburgin maakunnassa Alankomaiden eteläosissa järjestettävä pyöräilykilpailu. Kilpailu järjestetään huhtikuun kolmantena sunnuntaina ja se kuuluu UCI World Touriin.


title: Amstel Gold Race

text: Kilpailun nimi ei viittaa samannimiseen Amstel-jokeen, vaan Amstel-nimiseen panimoon.


title: Amstel Gold Race

text: Kilpailu järjestettiin ensimmäisen kerran 30. huhtikuuta 1966. Järjestäjinä toimivat Inter Sport -yrityksen omistajat Tom Vissers ja Herman Krott.


title: Amstel Gold Race

text: Vissers oli rotterdamilainen jääkiekkoilija, jonka läpimurto pyöräilyssä tapahtui vuonna 1963, kun ystävä pyysi häntä pienehkön Alankomaiden ympäriajossa kilpailevan tallin manageriksi. Kilpailun järjestäjät poistivat Vissersin kilpailusta sen jälkeen kun hän oli tehnyt u-käännöksen ja lähtenyt ajamaan takaisin kohti kilpailijoita kuultuaan, että yksi tallin ajajista oli kokenut rengasrikon. Kolme vuotta myöhemmin vuonna 1966 hänestä tuli Willem II -ammattilaistallin manageri.


title: Amstel Gold Race

text: Krottin kokemus pyöräilystä oli lähes yhtä heikko kuin Vissersin. Hän omisti autonosamyymälän nimeltä HeKro. Krott toimi kuitenkin myös ihailemansa alankomaalaisen pyöräilijän Peter Postin henkilökohtaisena avustajana. Tämän lisäksi hän työskenteli Amstel-panimon myyntiedustajana.


title: Amstel Gold Race

text: Krott ja Vissers järjestivät yhdessä pienehköjä pyöräilykilpailuja eri puolilla Alankomaita. Krott hyödynsi kontaktejaan ja perusti Amstel-nimisen ammattilaistallin. Lisäksi hän keräsi sponsorisopimuksia pystyäkseen järjestämään merkittävän kansainvälisen pyöräilykilpailun. Ensimmäinen Amstel Gold Race ilmoitettiin järjestettävän Alankomaiden itsenäisyyspäivänä 30. huhtikuuta, 1966. Reitti oli suunniteltu 280 kilometrin mittaiseksi. Kilpailun voittorahat olivat 10 000 guldenia, mikä vastaa noin 5 000 euroa. Viidennes tästä summasta oli määrä antaa voittajalle.


title: Amstel Gold Race

text: Asiat lähtivät kuitenkin heti alusta väärille raiteille. Krott ja Vissers eivät olleet ottaneet reittiä suunnitellessaan huomioon Alankomaita halkovien jokien määrää ja näiden aiheuttaman mutkittelun ja kiertelyn tarvetta. Niinpä reitin todellinen pituus tulisi olemaan huomattavasti pitempi kuin ilmoitettu 280 km. Reittiä muutettiin niin, että lähdön oli alkuperäisen lähtöpaikan, Amsterdamin, sijasta määrä tapahtua ensin Utrechtista, mutta lopulta päätettiin siirtää lähtö Rotterdamiin. Maali siirrettiin Maastrichtista Meerssenin pikkukylään. Vajaa kolme viikkoa ennen kilpailun starttia järjestäjät huomasivat, että he eivät olleet hankkineet lupaa Moerdijk-sillan ylittämiseen. Silta oli ainoa reitti Rotterdamista etelään. Tämän seurauksena reittiä muutettiin jälleen ja lähtö siirrettiin etelämmäksi Bredaan.


title: Amstel Gold Race

text: Ongelmat eivät päättyneet tähän. Alankomaiden poliisi ei pitänyt jatkuvista muutoksista, mutta se ei ollut kilpailujärjestäjien suurin huolenaihe. Militaristiset hipit, Provot, olivat julistaneet maahan anarkian. Toisaalta alankomaalaiset protestoivat kuninkaan tyttären, Beatrixin avioliittoa vastaan. Poliisi pelkäsi, että lähellä kuninkaallisen perheen merkkipäivää tapahtuva kilpailu aiheuttaisi yllätyksiä ja jopa mahdollisia hyökkäyksiä.


title: Amstel Gold Race

text: 26. huhtikuuta Vissers ja Krott päättivät peruuttaa kilpailun, ja juuri kun tiedon ilmoittamiseksi järjestetty lehdistötilaisuus oli meneillään, paikalle saapui Alankomaiden tieministeri, joka kertoi että kilpailu voitaisiin sittenkin järjestää sillä ehdolla, että sitä ei enää ikinä järjestettäisi maan itsenäisyyspäivänä, "Koninginnedagina".


title: Amstel Gold Race

text: Itse kilpailu sujui ongelmitta ja tieministerin asettamat ehdot menettivät merkityksensä.


title: Amstel Gold Race

text: Inter Sport lopetti toimintansa vuonna 1970 ja Herman Krott järjesti kilpailun yksin vuoteen 1995 saakka. Tällöin kilpailun järjestäjäksi tuli entinen kilpapyöräilijä Leo van Vliet.


title: Amstel Gold Race

text: Naisten kilpailu on järjestetty vuosina 2001–2003 ja uudelleen vuodesta 2017 lähtien. Se on kuulunut maailmancupiin 2003 ja World Touriin vuodesta 2017. Kilpailumatka on vajaat puolet miesten kilpailun pituudesta, noin 120 kilometriä.


title: Amstel Gold Race

text: Amstel Gold Racen reitti on muuttunut useasti vuosien saatossa. Vuonna 2005 kilpailu järjestettiin kokonaan Limburgin maakunnan rajojen sisällä, mutta kilpailun reitti on poikennut myös Belgiaan. Vuodesta 2003 kilpailun maali on ollut Valkenburg aan de Geul -kaupungin Cauberg-nimisen mäen päällä. Aiemmin maali oli Maastrichtissa.


title: Amstel Gold Race

text: Kilpailu on suurin Alankomaissa järjestettävä ammattilaispyöräilykilpailu, mutta siitä huolimatta kilpailua kritisoidaan sen reitin vaarallisista kohdista. Alankomaat on tiheään asuttu maa ja reitti kulkee monien lähiöiden ja kylien läpi. Alankomaissa taloissa ei yleensä ole autotalleja ja autot pysäköidään teiden varsille. Reitillä on myös monia tiukkoja mutkia ja kapeita kohtia sekä liikenneympyröitä, jotka tekevät reitistä vaativan.


title: Amstel Gold Race

text: Lähde: Cycling Archives


title: Torremolinos 2000

text: Torremolinos 2000 on Apulannan ja Don Huonojen yhteis-EP. Viva la Torremolinos on pseudoespanjaksi laulettu. Kappale on yhdessä Itä-Saksa -yhtyeen kanssa tehty. Kappaleella vierailee myös mm. Vuokko Hovatta. Kappale sisältää viittauksen Inti-Illimanin kappaleeseen "¡El pueblo unido, jamás será vencido!"


title: 1TYM

text: 1TYM (원타임) on korealainen hip hop -poikabändi. Yhtyeen neljä jäsentä ovat, vanhimmasta nuorimpaan, Jin-Hwan Oh (오진환), Hong-Jun Park (박홍준, tunnetaan myös nimellä Teddy Park), Baek-Kyoung Song (송백경) ja Taebin Im (임태빈, tunnetaan myös nimellä Danny Im).


title: 1TYM

text: 1TYM (lausutaan samoin kuin englannin kielen sanat "One Time") sai alkunsa, kun Teddy ja Danny koe-esiintyivät Brothers Entertainmentille. Teddy ja Danny olivat olleet parhaita ystäviä ja kävivät Diamond Bar Highschoolia ennen koe-esiintymistään.


title: 1TYM

text: 1. marraskuuta 1998 he julkaisivat ensimmäisen albuminsa "One time for your mind".


title: Ylämaankarja

text: Ylämaankarja () on skotlantilainen naudan alkuperäisrotu. Sen ominaispiirteitä ovat suuret sarvet ja paksu turkki. Rotu on erittäin karaistunut ja tulee toimeen karuissakin olosuhteissa. Skotlannista ylämaankarjaa siirrettiin Australiaan ja Pohjois-Amerikkaan 1900-luvulla. Alun perin ylämaankarjalla oli kaksi muotoa, musta ja punertavaturkkinen. Nykyisin ylämaankarjan väreillä on laajempi kirjo ja rodussa esiintyvät yksiväriset väritykset keltainen (kellanruskea), punainen (punaruskea), harmaa (rusehtavanharmaa), musta, valkoinen ja brindle eli raidallinen.


title: Ylämaankarja

text: Ylämaankarjan nahka on erittäin paksu, jopa kaksi kertaa tavallisen naudan nahkaa paksumpi. Sen turkki koostuu villavasta ja eristävästä aluskarvasta, ja karkeasta päälikarvasta. Tämän vuoksi se voi viettää talvensa ulkona. Rotu kykenee käyttämään karujakin luonnonlaitumia, hakamaita ja joutomaita. Ylämaankarja aikuistuu hitaasti, mutta toisaalta rotu on kuitenkin terve ja pitkäikäinen.


title: Ylämaankarja

text: Ylämaankarjan lihassa on vähemmän rasvaa ja kolesterolia, mutta enemmän rautaa ja proteiineja kuin normaalissa naudanlihassa.


title: Ylämaankarja

text: Ylämaankarja on yksi ensimmäisistä organisoiduista nautaroduista – sen kantakirja perustettiin vuonna 1884. Nykyään rotua käytetään lihantuotannon lisäksi myös hoitamaan perinnebiotooppien ja kulttuurimaiseman laiduntamalla.


title: Vladimir Jurzinov

text: Vladimir Vladimirovitš Jurzinov (, s. 20. helmikuuta 1940 Moskova, Venäjän SFNT, Neuvostoliitto) on venäläinen jääkiekkovalmentaja ja entinen pelaaja.


title: Vladimir Jurzinov

text:
Hänen poikansa, Vladimir Jurzinov nuorempi, on myös jääkiekkovalmentaja. Perheen tytär Anna Jursinov on Suomen kansalainen. Sukunimi kirjoitetaan usein muodossa Jursinov.
__notoc__


title: Vladimir Jurzinov

text:
Jurzinov pelasi keskushyökkääjänä Dynamo Moskovassa 472 liigaottelua tehden 231 maalia Neuvostoliiton mestaruussarjassa ja KooVeessa SM-sarjassa vuosina 1972–1974. Jurzinov pelasi 54 maaottelua tehden 23 maalia Neuvostoliiton maajoukkueessa vuosina 1961–1969.
Jurzinov on valmentanut myös sveitsiläistä Klotenia.


title: Baki

text: Baki voi tarkoittaa:


title: Catherine Booth

text: Catherine Booth (17. tammikuuta 1829 – 4. lokakuuta 1890) oli Pelastusarmeijan perustajan William Boothin vaimo ja Pelastusarmeijan äidiksikin kutsuttu uskonnollinen vaikuttaja. Hyvänä puhujana tunnettu Booth raivasi aikalaisnaisilleen tietä saarnata yleisesti ja muutenkin esiintyä julkisesti viktoriaanisessa Englannissa.


title: Spin City

text: Spin City oli yhdysvaltalainen ABC:n tilannekomedia, jota tehtiin vuosina 1996–2002. Se kertoi fiktiivisestä New Yorkin paikallishallinnosta, jossa Michael J. Fox esitti varapormestaria. Sarja lopetettiin vuonna 2002 viimeisen kauden katsojalukujen vuoksi. Jaksoja kuvattiin yhteensä 145.


title: Hämäläisten laulu

text: Hämäläisten laulu on Hämeen historiallisen maakunnan ja nykyisin Kanta-Hämeen maakuntalaulu. Vuoteen 1999 asti se oli myös Päijät-Hämeen maakuntalaulu, sinä vuonna se sai oman maakuntalaulunsa "Vihreiden harjujen maan".


title: Hämäläisten laulu

text: Hämäläisten laulun sanat on kirjoittanut J. H. Erkko. Erkon runoon on kirjoitettu lukuisia sävellyksiä, mutta vakiintunein on melodia, joka on lainattu saksalaisen Friedrich Silcherin (1789–1860) kansansävelmän pohjalta vuonna 1824 säveltämästä sotilaslaulusta "Treue Liebe", joka tunnetaan nykyisin paremmin alkusanoilla "Steh' ich in finst'rer Mitternacht". Silcherin sävellyksen on Erkon runoon sovittanut E. A. Hagfors.


title: Hämäläisten laulu

text:
1. On mulle Suomi suloisin,
vaan Häme siitä kallihin!
niin kaunista, niin herttaista
kuin kulta Hämeen maa! :|


title: Hämäläisten laulu

text:
2. Lempeitä laaksoin lehtoja
ja lintuin laulupuistoja
en unhottaa voi milloinkaan -
oi Hämeen kallis maa! :|


title: Hämäläisten laulu

text:
3. Oi Hämeen pellot viljavat
ja kasket kullan loistavat
sen niityt, norot, varjostot!
Ei maata vertaistaan! :|


title: Hämäläisten laulu

text:
4. Kuin taivas tääll' on loistoisa
ja iltatähti kultaisa,
syysöiden sähköt leimuvat
ja talvet suojaisat! :|


title: Hämäläisten laulu

text:
5. Ei impee missään rakkaampaa,
ei siveempää, ei jalompaa,
tuo sinisilmä neitonen
on rusoposkinen. :|


title: Hämäläisten laulu

text:
6. Ja kansaa kussa löytänen
niin jäykkää kuin on Hämehen,
ei suotta siirry milloinkaan,
halveksi säätyään.:|


title: Hämäläisten laulu

text:
7. Jos miestä missä tarvitaan
maan eestä vaikka kaatumaan,
on järkeä, on kuntoa,
jos toimeen tartutaan.:|


title: DECwindows

text: DECwindows on OpenVMS-käyttöjärjestelmän työpöytäympäristö. Se perustuu X Window Systemiin, ja toteutuksessa on käytetty Motif-kirjastoa.


title: DECwindows

text:
DECwindowsin pohjalta kehitettiin Common Desktop Environment (CDE) Unix-käyttöjärjestelmille.
CDE tuli käyttöön OpenVMS:ssa nimellä New Desktop.


title: Dorothy Day

text: Dorothy Day (8. marraskuuta 1897 – 29. marraskuuta 1980) oli yhdysvaltalainen journalisti ja yhteiskunnallinen aktivisti, jota on luonnehdittu aikansa merkittävimmäksi katoliseksi amerikkalaiseksi. Hänen kirkollisuutensa oli luonteeltaan radikaalia, ja häntä luonnehdittiin katolisten omatunnoksi. Newsweek arvioi hänen ottaneen vuorisaarnan todella elämänohjeekseen. Hän kampanjoi Vietnamin sotaa vastaan. Dorothy Day on luokiteltu myös kristilliseksi anarkistiksi ja sosialistiksi. Dayn kanonisoimista pyhimykseksi on ajettu katolisen kirkon piirissä.


title: Maanantai EP

text: Maanantai on Apulannan Single/EP. Vaikka Maanantai oli virallinen singlekappale, video kuvattiin levyn kappaleesta "Amerika".


title: Tiikerinuoliainen

text: Tiikerinuoliainen ("Chromobotia macracanthus", aikaisemmin myös "Botia macracanthus") on Sumatran ja Borneon joissa elävä piikkinuoliaisten heimon kala.


title: Tiikerinuoliainen

text: Tiikerinuoliainen jää akvaariossa yleensä alle 30 cm:n pituiseksi. Luonnossa se voi kasvaa puolimetriseksi, ja sitä kalastetaan kotiseudullaan syötäväksi. Sukupuolet erottaa toisistaan siten, että naaras on koirasta pulskempi ja himmeämmän värinen. Pieni parvi tarvitsee vähintään 500 litran akvaarion ja paljon piilopaikkoja.


title: Tiikerinuoliainen

text: Tiikerinuoliainen on peräisin Sumatran ja Borneon joista.


title: Tiikerinuoliainen

text: Tiikerinuoliainen on parvissa elävä pohjakala. Se lepäilee mielellään koloissa päiväsaikaan ja liikkuu iltaisin. Akvaariossa se tosin voi olla myös päiväaktiivinen. Tiikerinuoliaisella, kuten joillakin muillakin nuoliaisilla, on joskus tapana makailla kyljellään ikään kuin kuolleena altaan pohjalla tai suosimassaan päiväkolossa. Tapa on täysin normaali eikä ole oire mistään sairaudesta. Tiikerinuoliaiset poistavat tehokkaasti akvaarioon ilmestyneet kotilot.


title: Tiikerinuoliainen

text: Tiikerinuoliainen on kaikkiruokainen. Sille kelpaa sekä elävä että kuollut ravinto vesikasveista raatoihin.


title: The Handwriting upon the Wall

text: The Handwriting upon the Wall on englantilaisen poliittisen pilapiirtäjä James Gillrayn tunnetuimpia teoksia. Sen kerrotaan huvittaneen Napoleonia suuresti. Kuva parodioi "Belsassarin pitoja".


title: The Handwriting upon the Wall

text: Kuvan aiheena ovat Englantiin tehtävän maihinnousun suunnitelmat; esillä on juhlapöytä, jossa istuvat sekä Napoleon että hänen ensimmäinen puolisonsa Josephine; Josephine on kuvattu todellisesta olemuksestaan poiketen hyvin lihavana ja juo ketjussa Maraschino-likööriä. Pöydässä on "englantilaisia herkkuja" eli pyhän Jamesin hovi, Englannin pankki ja Lontoon Tower leivonnaisina sekä kuningas Yrjö III:n pää "vanhan Englannin pihvinä".


title: The Handwriting upon the Wall

text: Napoleon on juuri alkamassa syömistä kun taustan seinälle ilmestyvät tulikirjaimin Danielin kirjan sanat "MENE MENE TEKEL UPHARSIN" (suomeksi "Punnittu, punnittu, köykäiseksi havaittu") ja vaaka, jossa kuninkuus painaa enemmän kuin vallankumouksen despotismi.


title: The Handwriting upon the Wall

text: Josephinen takana seisovat Napoleonin sisaret thermidorin ajan tyyliin kevyesti puettuina, rinnat paljaina, ja Napoleonin takana kolme hänen koomisesti piirrettyä verisiä miekkoja kantavia karhunnahkalakkista kaartilaistaan.


title: Abigail II: The Revenge

text:
Abigail 2: The Revenge on King Diamond -nimisen heavy metal yhtyeen tekemä albumi. Albumi on julkaistu vuonna 2002.
Levyn tuottivat Kol Marshall, King Diamond ja Andy LaRocque.
Levy on äänitetty ja miksattu Nomad Recording Studiossa, Carroltonissa, Dallasissa, Texasissa.


title: Abigail II: The Revenge

text: Tarina jatkaa King Diamondin toisen albumin Abigailin tarinaa: "Spare This Life"-kappaleessa kuulijalle selviää että Abigail oli O`Brianin (mysteerisen Black Horsemenin johtaja Abigail-levystä) siskopuoli. Kuulijalle selviää myös, että Abigailia ei koskaan teloitettukaan, vaan O`Brian pelasti hänet ja kasvatti hänet 18-vuotiaaksi.


title: Abigail II: The Revenge

text: Myöhään illalla Abigail on kävelemässä metsässä ja löytää kartanon, joka kuuluu Jonathan LaFeylle (alkuperäisessä juonessa Abigailin "isä" joka yritti myöhemmin tappaa Abigailin). Abigail on melkein kuolemassa myrskyyn, kunnes ""Little One"", Abigailin haamu vuodesta 1777, avaa kartanon portit ja Abigail menee sisälle. Siellä Abigail tapaa Brandon Henryn, LaFeyn hovimestarin. Abigail saa selville ettei LaFey kuollutkaan pudotessan portaissa, mutta käyttää nykyään pyörätuolia. Abigail tapaa Jonathanin, joka luulee Abigailia Miriamiksi (Abigailin äidiksi ja Jonathanin vaimoksi) ja raiskaa hänet. Abigail päättää kostaa hänelle. Kun Abigail menee illalla kryptaan, hän tapaa uudelleen haamunsa, jolloin Abigail muistaa miten Jonathan yritti tappaa Abigailin aikaisemmin. Kryptasta löytyy myös Abigailin muumio, jolla on kaulassan kaulakoru The Eye-levystä. Brandon Henry huomaa Abigailin kryptasta, joten Abigail tappaa hänet. Sen jälkeen Abigail päättää kostaa Jonathanille, laittaa rikkoutunutta lasia hänen ruokaansa ja sytyttää hänen pyörätuolinsa ja Jonathanin itsensäkin tuleen. Kostonhimossaan hän ei huomaa miten liekit siirtyvät verhojen kautta huoneeseen ja lopulta koko taloon. Tuli saavuttaa Abigailinkin ja hänkin kuolee. Tuli ei kuitenkaan saavuta Abigailin haamua joten hän jaa yksin kaipaamaan äitiään.


title: Pudota

text: Pudota on Apulannan vuonna 2004 julkaisema EP. Pudota sijoittuu Apulannan albumeiden Hiekka ja Kiila väliin. EP:n kappaleita ei löydy yhtyeen virallisilta pitkäsoitoilta. Pudota on yhtyeen viimeinen julkaisu basisti Tuukka Temosen kanssa.


title: Pudota

text: EP debytoi Suomen virallisen singlelistan ensimmäisellä sijalla, jolla se pysyi yhtäjaksoisesti yhdeksän viikkoa.


title: Armo EP

text: Armo on Apulannan EP, joka julkaistiin 31. elokuuta 2005. Levyn julkaisua edelsi saman vuoden maaliskuussa julkaistu kahdeksas studioalbumi "Kiila".


title: Armo EP

text: EP debytoi Suomen virallisen listan ensimmäisellä sijalla, ja pysyi listalla yhteensä kymmenen viikkoa.


title: Leipzigin yliopisto

text: Leipzigin yliopisto on Leipzigin kaupungissa, Saksassa sijaitseva yliopisto. Se on osavaltionsa Saksin toiseksi suurin yliopisto yli 29 000 opiskelijallaan, ja siellä on yhteensä neljätoista eri tiedekuntaa. Yliopisto on yksi Euroopan vanhimmista, sillä se on ollut toiminnassa jo yli 600 vuotta.


title: Leipzigin yliopisto

text: Leipzigin yliopiston perustivat 2. joulukuuta vuonna 1409 Saksin Pfalzkreivi Frederik I ja tämän veli rajakreivi Wilhelm II. Alun perin yliopisto koostui neljästä tiedekunnasta. Vuosina 1953–1991 yliopisto tunnettiin nimellä "Karl Marxin yliopisto".


title: Leipzigin yliopisto

text: Leipzigin yliopistossa opiskeli jo keskiajalla suomalaisia, kuten 1430-luvulla siellä opiskellut myöhempi Turun piispa Konrad Bitz.


title: Leipzigin yliopisto

text: Yliopisto toimii useissa tiloissa ympäri kaupunkia. Päärakennus sijaitsee aivan kaupungin keskustassa. Sen korjaustyöt aloitettiin 2005. Uuden päärakennuksen piirustukset teki hollantilainen arkkitehti Erick van Egeraat. Projektin odotettiin valmistuvan vuonna 2009, jolloin yliopisto juhli 600-vuotista taivaltaan.


title: Leipzigin yliopisto

text: Opetustilojen lisäksi yliopistolla on käytössään useita muita rakennuksia. Yliopiston kirjasto perustettiin vuonna 1543, ja se on yksi Saksan vanhimmista yliopistokirjastoista. Yliopiston kasvitieteellinen puutarha perustettiin sekin jo vuonna 1942 ja se on Euroopan toiseksi vanhin. Lääketieteellisellä tiedekunnalla on lisäksi oma sairaala. Kaiken kaikkiaan yliopisto toimii 38 kohteessa ympäri Leipzigia.


title: Leipzigin yliopisto

text: Nykyisin yliopistolla on 14 tiedekuntaa ja yhteensä yli 29 000 opiskelijaa mikä tekee siitä osavaltion toiseksi suurimman yliopiston. Yliopistolla on yli 150 laitosta ja noin 190 ylempiin ja alempiin korkeakoulututkintoihin johtavaa opinto-ohjelmaa. Lääketieteellinen tiedekunta on ehkäpä yliopiston arvostetuin tiedekunta.


title: Leipzigin yliopisto

text: Alkuperäiset neljä tiedekuntaa olivat taiteen, teologinen, lääketieteellinen ja oikeustieteellinen tidekunta. Nykyisin yliopistolla on 14 tiedekuntaa:


title: Pyrotekniikka (tekniikka)

text: Pyrotekniikka tarkoittaa ilmailu- ja avaruustekniikassa sekä sotilaallisessa asetekniikassa toimilaitteita, joiden käyttövoima on ruuti tai modernimpi räjähdysaine.


title: Pyrotekniikka (tekniikka)

text: Tällaisiin laitteisiin kuuluvat nopeiden sotilaslentokoneiden lentokoneiden heittoistuimet. Heittoistuin lähtee liikkeelle koneen rungon sisältä ruutipanosten ajamana. Usein samanaikaisesti pyrotekniset laitteet räjäyttävät ohjaamon kuomun irti ja rikki.


title: Pyrotekniikka (tekniikka)

text: Myös siviililentokoneiden laskutelineiden pakkoaukaisuun käytetään pyroteknisiä aktuaattoreita.


title: Pyrotekniikka (tekniikka)

text: Satelliitti on laukaisunsa aikana yleensä kiinni kantoraketin kiinnityskartiossa pannalla, joka aukaistaan katkaisemalla sen lukituspultti räjähdysaineella toimivalla aktuaattorilla. Itse pultti voitaisiin räjäyttää poikki sen sisällä olevalla ruutipanoksella, ja tätä tekniikkaa on käytettykin. Siitä syntyy likaa, partikkeleita, jotka jäävät satelliitin läheisyyteen pitkäksi aikaa. Siksi pultti yleensä katkaistaan ruutipanoksen kiihdyttämällä "taltalla", jonka iskun aikaansaama lovi aiheuttaa pulttiin niin suuren jännityshuipun, että pannan kuoma katkaisee pultin. Tällöin ruudin palamiskaasu ei pääse ulos aktuaattorista. Kantorakettien loppuunpalaneiden vaiheiden erottamiseksi voidaan käyttää järeämpiä keinoja. Esimerkiksi Ariane 5 -raketin rungossa on asemia, joissa metallirungon sisällä on koko rungon kiertävä ruutipanos, joka räjäyttää koko rakenteen poikki.


title: Pyrotekniikka (tekniikka)

text: Rakettimoottoreiden sytyttimet, jotka tuovat polttokammioon ajoaineen tai ajopanoksen pintaa sytyttävän lämmön ja alkupaineen, jossa ajoaineen palaminen on mahdollista.


title: Pyrotekniikka (tekniikka)

text: Panssarivaunuissa pyrotekniikkaa on myös itse panssaroinnissa. Monikerrosteräslevyrakenteen välissä voi olla ruutikerros, joka räjähtäessään aiheuttaa räjähdyksellään vastapaineen panssariin tunkeutuvaan ammukseen tai sen räjähdystuotteisiin.


title: Barrakuda

text: Barrakuda ("Sphyraena barracuda") on kookas petokala, joka kuuluu barrakudien heimoon.


title: Barrakuda

text: Barrakuda voi kasvaa kaksi metriä pitkäksi ja painaa jopa 50 kiloa. Se on heimonsa suurin laji. Heimon lajeille ominaiseen tapaan sen ruumis on solakka ja sillä on kaksi selkäevää. Muista heimon lajeista sen voi erottaa mustista pilkuista kyljen alaosassa. Kyljen yläosassa on yleensä 18–25 tummaa juovaa.


title: Barrakuda

text: Barrakudaa tavataan trooppisilla merialueilla leveyspiirien 42°N ja 35°S välillä. Se viihtyy koralliriuttojen läheisyydessä 1–100 metrin syvyydessä.


title: Barrakuda

text: Barrakuda saalistaa lähinnä pieniä parvikaloja. Täysikasvuiset yksilöt ovat lähinnä yksineläjiä, mutta kutuaikana ne kerääntyvät parviin. Barrakudat kasvavat noin parimetrisiksi ja partioivat riuttaa ulapan puolella. Kun kalaparvi sattuu niiden lähelle, barrakudat syöksyvät kalaparven keskelle ja repivät ne palasiksi terävillä hampaillaan. Hyökkäyksen jälkeen ne palaavat rauhassa syömään saalistaan.


title: Krooninen haimatulehdus

text: Krooninen haimatulehdus eli krooninen pankreatiitti on haiman pitkäaikainen tulehdus, johon liittyy haiman rakenteen ja toiminnan häiriöitä. Kroonisen haimatulehduksen ilmaantuvuus on noin 5–7/100 000 vuodessa.


title: Krooninen haimatulehdus

text: Kroonisen haimatulehduksen yleisin syy (60–70 prosenttia tapauksista) on pitkäaikainen alkoholinkäyttö. Oireita alkaa tulla 6–12 vuoden runsaan alkoholinkulutuksen jälkeen. Kroonisen haimatulehduksen saattaa aiheuttaa myös haimatiehyen kaventuma, jonka syynä voi olla esimerkiksi arpi, haiman pseudokysta tai kasvain. Noin kolmasosassa tapauksista sairauden syy ei koskaan selviä, jolloin puhutaan idiopaattisesta haimatulehduksesta. Harvinainen autoimmuunihaimatulehdus voi myös johtaa haiman vajaatoimintaan. Lasten kroonisen haimatulehduksen yleisin syy maailmalla on kystinen fibroosi, joka on kuitenkin Suomessa melko harvinainen tauti.


title: Krooninen haimatulehdus

text: Kroonisen haimatulehduksen yleisimmät oireet ovat pitkään jatkunut ylävatsakipu, rasvaripuli ja pahoinvointi. Vatsakipu on jaksoittaista, liittyy usein ruokailuun ja saattaa säteillä selkään. Henkilön yleistila heikkenee ja paino vähitellen laskee. Osalla kroonista haimatulehdusta sairastavista on kuitenkin hyvin vähän oireita, mikä voi vaikeuttaa taudin havaitsemista.


title: Krooninen haimatulehdus

text: Krooninen haimatulehdus aiheuttaa haiman vajaatoiminnan. Haiman eksokriininen osa erittää ruoansulatusentsyymejä, joita tarvitaan ravintoaineiden imeytymiseen suolistosta. Haiman vajaatoiminnan seurauksena ruoansulatusentsyymien tuotanto vähenee tai loppuu, jolloin ruoka-aineiden imeytymishäiriöt johtavat aliravitsemukseen, ripuliin ja painonlaskuun. Myöhemmässä vaiheessa haimatulehdus tuhoaa haiman endokriinisen osan Langerhansin saarekkeet, jolloin insuliinintuotanto loppuu ja henkilölle kehittyy diabetes. Diabeteksen saa noin kymmenen prosenttia kroonista alkoholihaimatulehdusta sairastavista henkilöistä. Kun diabetes ja imeytymishäiriö ilmaantuvat, haiman toiminnasta on tuhoutunut jo 80–90 prosenttia.


title: Krooninen haimatulehdus

text: Kroonisen haimatulehduksen diagnoosi tehdään oirekuvan, haiman toimintakokeiden ja kuvantamistutkimusten perusteella. Ulosteesta tutkitaan haiman erittämien entsyymien elastaasi-1:n ja kymotrypsiinin pitoisuudet, ja verestä voidaan mitata lipaasin ja amylaasin pitoisuudet. Vatsan ultraäänitutkimuksella ja tietokonetomografialla voidaan nähdä haiman ja haimatiehyiden laajentuminen sekä pseudokystat. Tähystyksessä tehtävä ERCP-tutkimus näyttää hyvin haimatiehyiden tautimuutokset. Tarvittaessa voidaan tehdä vatsan natiiviröntgentutkimus, endoskooppinen ultraäänitutkimus tai magneettikolangiografia. Kuvantamistutkimusten osoittamat haimatiehyiden kalkkeumat ovat taudille tunnusomainen löydös.


title: Krooninen haimatulehdus

text: Alkoholinkäytön lopettaminen on tärkeä osa kroonisen haimatulehduksen hoitoa. Haimatulehduksen aiheuttama kipu hoidetaan tulehduskipulääkkeillä tai tarvittaessa vahvemmilla kipulääkkeillä.


title: Krooninen haimatulehdus

text: Ravitsemushoidolla korjataan imeytymishäiriöistä johtuvaa aliravitsemusta. Hoidon perustana on säännöllinen, riittävästi energiaa sisältävä ravinto, jonka voi jakaa 5-6 pieneen päivittäiseen ateriaan. Keskipitkäketjuisia triglyseridejä sisältävä öljy (MCT-öljy) imeytyy hyvin ja saattaa parantaa ravitsemustilaa. Rasvaliukoisten vitamiinien (A, D, E, K) ja B12-vitamiinin korvaushoito voi olla tarpeellinen.


title: Krooninen haimatulehdus

text: Entsyymikorvaushoidossa otetaan aterioiden yhteydessä haimaentsyymivalmistetta, joka on yleensä pakattu enterokapseleihin ja liukenee ohutsuolessa. Entsyymivalmiste korvaa haiman puutteellista ruoansulatusentsyymituotantoa ja parantaa ravintoaineiden pilkkoutumista suolessa. Valmiste sisältää tavallisesti lipaasia, amylaasia ja proteaasia.


title: Krooninen haimatulehdus

text: Kroonisen haimatulehduksen aiheuttaman diabeteksen hoidossa käytetään yleensä pistosinsuliinia, mutta osalla potilaista tablettimuotoinen hoito on riittävä. Kirurginen hoito voi tulla kyseeseen, jos haimassa on selvä rakenteellinen häiriö, kuten haimatiehyeen tukos, pseudokysta tai haimatiehytkivi. Autoimmuunihaimatulehdus hoidetaan kortikosteroideilla.


title: Krooninen haimatulehdus

text: Tautia sairastavista on elossa kymmenen vuoden kuluttua keskimäärin 70 prosenttia ja 20 vuoden kuluttua 45 prosenttia. Ennusteeseen vaikuttaa alkoholinkäytön ja tupakoinnin lopettaminen, ikä sairastuessa ja muut samanaikaiset sairaudet.


title: Krooninen haimatulehdus

text: Pienelle osalle kroonista haimatulehdusta sairastavista henkilöistä kehittyy pitkällä aikavälillä haimasyöpä.


title: Grönlanninpallas

text: Grönlanninpallas eli sinipallas ("Reinhardtius hippoglossoides" synonyymi "Pleuronectes hippoglossoides") on n. metrin pituinen ja 45 kilon painoinen Pohjois-Atlantilla ja Pohjoisella jäämerellä 250–1 600 metrin syvyydessä elävä kampelakalojen lahkon edustaja. Grönlanninpallas saattaa välillä nousta pohjan tuntumasta korkeallekin pintaan. Sen ruokavalioon kuuluu pieniä kaloja. Siksi sillä on isommat ja terävämmät hampaat kuin monilla muilla kampeloilla. Grönlanninpallaksella on kalataloudellista merkitystä. Kalan pyytäminen on haasteellista ja rankkaa, koska syötti lasketaan satojen metrien syvyyteen. Ammattikalastuksessa käytetään pitkäsiimaa, joka rakentuu kellukkeiden varassa olevasta pitkästä selkäsiimasta ja siihen sidotuista lyhyemmistä tapsisiimoista, joiden päässä on koukku syötteineen. Sekä virkistys- että ammattikalastukselle on nykyisin asetettu pyyntikiintiöitä. Grönlanninpallaksen liha kuuluu kalojen parhaimmistoon ja sitä kysytäänkin paljon niin ravintoloissa kuin elintarviketuotannossa.


title: Prospero X-3

text: Prospero X-3 oli ensimmäinen satelliitti, jonka Yhdistyneen kuningaskunnan asevoimat rakensivat ja laukaisivat omalla raketillaan. Tämä teki Britanniasta kuudennen avaruusvaltion. Prospero X-3 laukaistiin 28. lokakuuta 1971 Woomerasta, Australiasta, Black Arrow -raketilla.


title: Prospero X-3

text: Satelliitti painoi 66 kg eli se oli mikrosatelliitti aikana, jolloin suuremmat avaruusvaltiot tekivät jo useiden tuhansien kilogrammojen painoisia satelliitteja. Satelliitin ainoa hyötykuorma oli sarja teknologisia kokeita. Sillä testattiin muun muassa aurinkokennoja, telemetriaan ja virtalaitteisiin tarvittavia tekniikoita. Lisäksi testattiin mikrometeoroidi -ilmaisinta. Satelliitissa on muistina magneettinauhuri, joka hajosi kahden vuoden ja noin 730 nauhoituksen jälkeen.


title: Prospero X-3

text: Satelliitin kiertorata on matala mutta elliptinen: perigeum 531 kilometriä, apogeum 1 403 kilometriä ja inklinaatio 82°. Periodi on 103,57 minuuttia. Harrastajat pystyivät seuraamaan Prosperoa vielä vuosia sen jälkeen kun se oli poistettu käytöstä vuonna 1996. Vuonna 2000 Royal Aircraft Establishment (RAE) Lashamissa lopetti Prosperon seuraamisen ja sen seurantalaitteet sammutettiin, mutta ainakin vuoteen 2004 asti sitä kuuli taajuudella 137,560 MHz. Sen arvioidaan pysyvän kiertoradallaan vuoteen 2070 asti.


title: Fatal Portrait

text:
Fatal Portrait on King Diamond -yhtyeen ensimmäinen albumi. Albumista on kolme versiota: vuonna 1986 julkaistu vinyylilevy sisältää yhdeksän kappaletta, vuoden 1986 CD-levy yhden bonuskappaleen muiden yhdeksän kappaleen lisäksi, ja vuoden 1997 uudelleen äänitetty albumi kaksi bonuskappaletta muiden yhdeksän kappaleen lisäksi. Koska tämä oli ensimmäinen King Diamondin albumi, levyllä ei ole varsinaista kauhuteemaa, mutta sen sisältämät viisi kappaletta
(The candle, The Jonah, The portrait, Dressed in white sekä Haunted) kertovat yhdessä pienen kauhutarinan. Seuraavassa albumissa "Abigailissa" oli jo kokonainen kauhuteema.


title: Wayne’s Coffee

text: Wayne’s Coffee on ruotsalainen kahvilaketju, jolla on toimintaa Ruotsissa, Suomessa ja Virossa. Ensimmäinen Wayne’s Coffee avattiin Tukholmassa vuonna 1994.


title: Wayne’s Coffee

text: Suomessa Wayne’s Coffeen kahviloita on Helsingissä, Hyvinkäällä, Kuopiossa, Tampereella ja Vantaalla. Virossa Wayne’s Coffeen kahviloita on Tallinnassa. Wayne’s Coffeen toiminta on laajinta Ruotsissa, jossa kahviloita on Avestassa, Borlängessä, Bollnäsissä, Boråsissa, Eskilstunassa, Falunissa, Gävlessä, Göteborgissa, Halmstadissa, Helsingborgissa, Hudiksvallissa, Härnösandissa, Jönköpingissä, Kalmarissa, Karlskronassa, Karlstadissa, Kristianstadissa, Kungsbackassa, Lidköpingissä, Linköpingissä, Lundissa, Luulajassa, Malmössa, Morassa, Norrköpingissä, Piitimessä, Sandvikenissä, Skellefteåssa, Skövdessä, Sundsvallissa, Sälenissä, Söderhamnissa, Södertäljessä, Tukholmassa, Uppsalassa, Uumajassa, Visbyssä, Västeråsissa, Örebrossa, Örnsköldsvikissä ja Östersundissa.


title: Wayne’s Coffee

text: Suomessa useimmat kahvilat toimivat aiemmin franchising-sopimuksella. Wayne’s Coffeen Suomessa omistanut Tammimetsä hakeutui yrityssaneeraukseen syyskuussa 2011, ja sen korvasi Aschan Coffee & Deli. Vuonna 2012 Restamax osti ketjun maaoikeuden Wayne’s Coffeen ruotsalaiselta emoyhtiöltä.


title: Nymfi (biologia)

text: Nymfi on biologiassa kuoriutumisen jälkeinen ei-sukukypsä nuoruusvaihe. Se esiintyy hyönteisillä, joilla on vaillinainen muodonvaihdos. Toisin kuin toukka, nymfi on muodoltaan erittäin samannäköinen kuin aikuinen. Tyypillisesti nymfimuodossa siivet joko puuttuvat tai ovat vaillinaisesti kehittyneet.


title: Nymfi (biologia)

text:
Nymfimuotoja esiintyy esimerkiksi heinäsirkoilla, sudenkorennoilla ja punkeilla. Nymfejä esiintyy kuitenkin vain hyönteisillä ja hämähäkkieläimillä.
Sudenkorentojen nymfejä kutsutaan vesinymfeiksi.


title: COmet Nucleus TOUR

text: CONTOUR (COmet Nucleus TOUR) oli NASAn komeettaluotain, joka laukaistiin 3. heinäkuuta 2002 Delta II -kantoraketilla Cape Canaveral Air Force Stationin , Floridasta. Se tuhoutui pian tämän jälkeen avaruudessa.


title: COmet Nucleus TOUR

text: Se kehitettiin NASAn Discovery-ohjelmassa. Sen tarkoitus oli tutkia ohilentojen avulla kahta komeettaa, jotka olisivat olleet 2P/Encke ja 73P/Schwassmann-Wachmann. Kolmas kohde oli d'Arrest-komeetta.


title: COmet Nucleus TOUR

text: Sen oma apogee-moottori Star 30BP (massa 377 kg) räjähti, kun se käynnistettiin 15. elokuuta 2002.


title: COmet Nucleus TOUR

text: Luotaimen massa oli laukaisun hetkellä 775 kg, josta 70 kg oli hydratsiinia. Sen mittalaitteet olivat:


title: Akryyliväri

text: Akryylivärit ovat värejä, jotka sisältävät pigmenttiä ja akryylisideainetta. Akryylivärit kuivuvat nopeasti kestäväksi pinnaksi. Ennen kuivumista ne ovat vesiliukoisia.


title: Akryyliväri

text: Akryylivärejä on olemassa peittäviä, puolipeittäviä, läpikuultavia, puolikuultavia, erittäin hyvin valoa kestäviä ja vähän huonommin valon kestäviä. Valikoima on suuri niin värisävyissä kuin ominaisuuksissakin.


title: Akryyliväri

text: Akryyliväreillä voi maalata monenlaiselle maalauspohjalle, esimerkiksi puulle, pahville, kartongille, styroksille, keramiikalle ja kivipintaan. Maalauspohjia ei tarvitse välttämättä pohjustaa, kuten öljyväreillä maalatessa, koska akryyliväreistä ei imeydy öljyä. Gessopohjusteet ovatkin nykyisin akryylipohjaisia.


title: Akryyliväri

text: Liian nopea kuivuminen on yksi akryylivärien haittapuoli. Kuivumisaikaa voi pidentää hidasteella. Myös värien kiiltoa tai mattapintaisuutta voi muunnella lisäaineella. Akryylivärejä ei saa pois vaatteista, kun väri on kuivunut. Akryylivärejä ei ohenneta tärpätillä, joten ne eivät haise yhtä häiritsevästi kuin öljyvärit. Akryyliväreistäkin voi silti saada allergiaoireita ja niillä maalatessa täytyy huolehtia riittävästä ilmanvaihdosta.


title: Elisa Donovan

text: Lisa "Elisa" Donovan (s. 3. helmikuuta 1971 Poughkeepsie, New Yorkin osavaltio) on yhdysvaltalainen näyttelijä.


title: Elisa Donovan

text: Donovan kiinnostui näyttelemisestä 12-vuotiaana. Hän on opiskellut myös kirjallisuutta.


title: Elisa Donovan

text: Donovan esitti vuoden 1995 komediaelokuvassa "Clueless" Amber Mariensia. Myöhempiä merkittäviä rooleja on ollut muun muassa elokuvassa "Bileet Roxburyssa" (1998). Lisäksi Donovan on esiintynyt televisiosarjassa "Sabrina, teininoita".


title: Elisa Donovan

text: Donovan on ilmoittanut kärsineensä anoreksiasta ja laihduttaneensa vuonna 1994 38-kiloiseksi.


title: Kymenlaakson laulu

text: Kymenlaakson laulu (”Kymenlaakso sun laulusi soikoon...”) on Kymenlaakson maakuntalaulu. Sen on sanoittanut Aukusti Simojoki ja säveltänyt Uuno Klami vuonna 1934. Klamin sukulaisten mukaan hän sai idean kappaleeseen kotikylänsä Klamilan Majatalon tarhamaassa.


title: Kymenlaakson laulu

text: Kappale esitettiin ensimmäisen kerran julkisesti vuonna 1934.


title: Masai Maran kansallinen suojelualue

text: Masai Maran kansallinen suojelualue on tunnettu luonnonsuojelualue Etelä-Keniassa, Narokin piirikunnassa. Puisto on Itä-Afrikan suosituin ja siellä on Serengetin tasangon gnuu- ja seepralaumojen kuivan kauden suojapaikka.


title: Masai Maran kansallinen suojelualue

text: Masai Marasta suojeltiin Maran kolmiona tunnettu 520 neliökilometrin alue vuonna 1948. Puistoa laajennettiin 1961, vaikka alueella ennen 1800-luvun karjaruttoepidemiaa eläneet maasait halusivat takaisin karjalaitumiaan. Puistosta tuli 1 800 neliökilometrin laajuinen, ja suojelualue siirtyi Narokin piirikunnan alaisuuteen. Kiistat maankäytöstä johtivat suojelualueen pienentämiseen 1 530 neliökilometriin vuonna 1984. Samalla muutettiin puiston nimi nykyiseksi Masai Maran kansalliseksi suojelualueeksi.


title: Masai Maran kansallinen suojelualue

text:
Masai Mara sijaitsee Itä-Afrikan hautavajoaman ja Victoriajärven välisellä ylänköalueella Etelä-Keniassa.
Mara sijaitsee 1500–1600 m korkeudessa merenpinnasta, lukuun ottamatta länsirajana sijaitsevaa Siriajyrkännettä. Sen korkein kohta on 2080 metriä. Puistolla on Serengetin kansallispuiston kanssa etelässä 50 kilometriä yhteistä rajaa. Pohjoisessa sijaitsee Loitatasanko, joka on puiston villieläinten toinen tärkeä vaellusalue. Puiston läpi virtaa useita jokia, joista Mara- ja siihen yhtyvä Sandjoki ovat suurimmat. Muita ovat Nyangores- ja Amalajoki. Marassa sataa enemmän kuin Serengetin kansallispuistossa, eniten sadetta on helmi-toukokuussa. Lämpötila on parhaimmillaan lähes 30 astetta, yölämpötila laskee joskus alle 10 asteeseen.


title: Masai Maran kansallinen suojelualue

text: Puistossa on ruoho-, pensas- ja puusavanneja sekä jokivarsimetsiä, jopa soitakin. Tärkein elinympäristö on lähes puuton ruohosavanni, joka on laajin ympäristötyyppi.


title: Masai Maran kansallinen suojelualue

text: Masai Marassa elää Kenian ylivoimaisesti suurin eläinpopulaatio, joka on maailman mittakaavassakin merkittävä. Koska ruoho on puistossa vihreää lähes koko vuoden, tulee puistoon kuivalla kaudella valtavasti eläimiä etelästä, Tansanian puolelta. Puistoon vaeltaa gnuita noin 1,3 miljoonaa, seeproja lähes 200 000 ja noin 360 000 thomsoningasellia. Eläimiä on eniten heinä-lokakuussa, jonka jälkeen ne palaavat Serengetiin. Eläimiä vaeltaa toistaiseksi vielä pohjoisen Loitatasangoltakin, josta ne tulevat Maraan marras-huhtikuuksi. Ennen eläimiä tuli muualtakin Keniasta, mutta nyt niiden vaellusreitit ovat sulkeutuneet. Pääsy Loitatasangollekin ja sieltä pois on vuosi vuodelta vaikeampaa. Masai Maran ympärivuotiset ja Kenian eri osista vaeltavat laidunnisäkkäät ovat rajusti vähentyneet viime aikoina vaellusreittien sulkeutumisen vuoksi ja kasvavien turistimassojen takia, jotka vahingoittavat luonnon toimintaa.


title: Masai Maran kansallinen suojelualue

text: Enimmillään puistossa on kaksi miljoonaa eläintä, jolloin siellä on enemmän suuria villieläimiä kuin missään muualla maailmassa. Alueella elää puhveleita, seeproja, thomsonin- ja grantingaselleja, topi-, gnuu- ja lehmäantilooppeja ja pahkasikoja. Niitä syöviä petoeläimiä puolestaan ovat leijonat, täplähyeenat, leopardit ja gepardit. Pienempiä petoja ovat sakaalit, karakalit ja korvakoirat. Vielä 1990-luvun alussa eläneet hyeenakoirat hävisivät kesykoirista levinneen penikkataudin takia.


title: Masai Maran kansallinen suojelualue

text: Joissa elää virtahepoja ja niilinkrokotiilejä. Puiston yleisimpiä kädellisiä ovat paviaanit, vihermarakatit ja galagot, jotka ovat melko avointen alueiden lajeja. Peitteisillä alueilla elävät sinimarakatit, gueretsat sekä harvinaiset husaariapina ja punahäntämarakatti. Lintuja on tavattu yli 500 lajia, strutsista medestäjiin.


title: Rukoilijasirkat

text: Rukoilijasirkat ("Mantodea") ovat "Dictyoptera"-(ylä)lahkoon kuuluvia hyönteisiä. Lahko on saanut nimensä tavasta, jolla ne pitävät saalistamiseen erikoistuneita eturaajojaan koukussa. Rukoilijasirkkoja tunnetaan maailmanlaajuisesti noin 2300 eri lajia, joista kookkaimmat voivat olla 15 cm:n pituisia, mutta pienimmät vain noin sormenpään mittaisia. Suurin osa rukoilijasirkoista on trooppisia eläimiä, mutta niitä esiintyy myös subtrooppisilla alueilla.


title: Rukoilijasirkat

text: Muutamia lajeja pidetään terraarioeläiminä. Niitä on myös käytetty biologiseen torjuntaan.


title: Rukoilijasirkat

text: Rukoilijasirkat ovat pitkänomaisia, yleensä siivekkäitä hyönteisiä. Etummainen raajapari eroaa huomattavasti muista raajoista. Eturaajat ovat piikikkäät ja erikoistuneet pitelemään saaliseläintä paikoillaan sirkan syödessä. Rukoilijasirkkojen näkö on hyvin tarkka. Niiden verkkosilmät ovat suuret ja stereonäkökenttä laaja. Saalistus perustuu lähinnä näköön, minkä vuoksi rukoilijasirkat ovat päiväaktiivisia eläimiä. Erikoispiirteenä rukoilijasirkat voivat kääntää päänsä lähes ympäri katsoessaan ympärilleen. Muiden hyönteisten tavoin rukoilijasirkoilla on tuntosarvet, joissa on haju-, tunto- ja lämpöaistit. Muodonvaihdos on vaillinainen.


title: Rukoilijasirkat

text:
Rukoilijasirkat ovat yleensä melko hitaita ja pysyttelevät paikallaan. Vain saaliin nähdessään ne joskus juoksevat sen kimppuun.
Rukoilijasirkat ovat kuitenkin taitavia kiipeilijöitä ja voivat roikkua pitkiä aikoja pää alaspäin. Kiipeilyssä ne voivat käyttää apunaan myös piikikkäitä eturaajojaan.


title: Rukoilijasirkat

text: Useimmilla rukoilijasirkkalajeilla on siivet ja monet lajit osaavat lentää, joskin ne lähtevät lentoon vain jos on pakko. Rukoilijasirkoilla on kaksi siipiparia, joista ainakin päällimmäinen on värillinen. Muutamilla lajeilla on siivissään silmätäpliä sirkan omien saalistajien pelottamiseksi.


title: Rukoilijasirkat

text: Kaikki rukoilijasirkkalajit ovat petoja. Ne ovat erittäin tehokkaita saalistajia, joilla on erinomainen suojaväritys. Suojavärin turvin rukoilijasirkka vaanii saalista ja voi tarpeen tullen odotella päiväkausia. Kun saalis lopulta ilmaantuu paikalle, rukoilijasirkka nappaa sen nopeasti piikikkäillä eturaajoillaan. Rukoilijasirkat syövät enimmäkseen muita hyönteisiä, mutta suurimmat lajit saalistavat myös pikkulintuja, hiiriä ja jopa pieniä käärmeitä. Rukoilijasirkka ei välttämättä tapa saalistaan, vaan syö sen elävältä. Sirkoilla on vahvat leuat, joilla ne voivat pureksia rikki jopa kovakuoriaisen kuoren.


title: Rukoilijasirkat

text: Rukoilijasirkoilla esiintyy myös kannibalismia. Kookas naaras syö usein koiraan parittelun aikana.


title: Rukoilijasirkat

text: Parittelu on koiraalle suuri riski, koska naaras voi helposti syödä kumppaninsa parittelun aikana. Siksi koiras yrittää parittelua esimerkiksi silloin, kun naaras on syömässä saalistaan. Koiras jatkaa siemennesteen pumppaamista naaraaseen vaikka naaras söisikin koiraan pään parittelun aikana. Parittelu kestää useita tunteja.


title: Rukoilijasirkat

text: Kuukauden tai kahden kuluttua naaras munii ensimmäisen kerran. Sen jälkeen se munii vielä useita kertoja. Munat ovat melko isokokoisten munakoteloiden sisällä. Näitä koteloita kutsutaan "oothecoiksi". Jokaisella rukoilijasirkkalajilla on erilainen ootheca, jonka naaras kiinnittää huolellisesti puunrunkoon tai johonkin muuhun materiaaliin. Ootheca sisältää parhaimmillaan jopa 300 munaa. Poikaset kuoriutuvat vasta useiden viikkojen kuluttua muninnasta.


title: Ilhéu das Rolas

text: Ilhéu das Rolas on tulivuorisaari päiväntasaajalla Guineanlahdessa. Se kuuluu São Tomé ja Príncipen valtioon ja on laivayhteyden päässä São Tomén saarelta Porto Alegren kaupungista. Saarella on vakinaista asutusta arviolta parisataa henkeä. He saavat elantonsa pääasiassa matkailusta. Saarella on myös majakka.


title: Ilhéu das Rolas

text: Saari kuului ennen Portugalin imperiumiin. Meriupseeri, ilmailun uranuurtaja ja historioitsija Gago Coutinho, joka tutki aluetta 1910-luvulla, perusti geodesian tutkimusyksikön São Tomélle havaittuaan Ilhéu das Rolasin sijaitsevan täsmälleen päiväntasaajalla.


title: Juha Hautamaa

text: Juha Hautamaa (s. 3. elokuuta 1973 Jyväskylä) on entinen jääkiekkoilija.


title: Juha Hautamaa

text: Hautamaa edusti koko SM-liigauransa ajan Tampereen Ilvestä. Kaudeksi 2001–2002 hän siirtyi Ruotsin Elitserieniin, Timrå IK:hon, jossa loukkaantuminen päätti uran. A-maaotteluita Hautamaalle kertyi 27.


title: Juha Hautamaa

text: Hautamaa voitti rullakiekon Suomen mestaruuden vuonna 1999 Team 957:n paidassa ja SM-hopeaa 2007 sekä Suomen mestaruuden 2008 Pahalammen väreissä.


title: Juha Hautamaa

text: Hautamaa on toiminut Ilveksen urheilutoimenjohtajana sekä Ilveksen A-junioreiden ja Nokian Pyryn kakkosvalmentajana.


title: Northern Lights (MUD)

text: Northern Lights on yksi suosituimmista AberMUDeista. Siinä edetään lyömällä erilaisia hirviöitä ja ratkomalla arvoituksia: tarkoitus on saada kokoon tietty määrä pisteitä, jotta pelaaja voi saavuttaa velhon ("wizard") statuksen. Northern Lightsin perusti Anna "Vitastjern" Eklund vuonna 1992, ja pelin palvelin on pyörinyt käytännössä aina Luulajassa, Ruotsissa.


title: Northern Lights

text: Northern Lights on vuonna 1982 perustettu amerikkalaista jalkapalloa päälajinaan pitävä oululainen urheiluseura. Sen nimeksi otettiin aluksi "Arctic Bears", mutta myöhemmin se vaihdettiin "Revontuliksi", joka myöhemmin kääntyi englannin kielelle nykyiseen muotoonsa. Amerikkalaisen jalkapallon lisäksi lajeina ovat lippupallo ja cheerleading.


title: Northern Lights

text: Seuran edustusjoukkue nousi heti perustamisen jälkeen vuodeksi 1984 Vaahteraliigaan, jossa joukkue pelasi vaihtelevalla menestyksellä yhtäjaksoisesti vuoteen 1993. Seuraavat kaudet menivät 1. divisioonassa, kunnes vuonna 1998 Northern Lights nousi jälleen liigaan. Menestys sarjassa oli heikkoa, ja vuonna 2003 seura päätti luopua sarjapaikasta ja keskittyä juniorityöhön. Parhaaksi sijoitukseksi jäi vuoden 1990 SM-pronssi. Yhden 2. divisioonakauden jälkeen joukkue nousi kaudeksi 2008 takaisin 1. divioonaan kaadettuaan 2. divisioonan finaalissa Vaasa Vikingsin. Joukkueen kotikenttänä toimii Castrenin kenttä.


title: Northern Lights

text: Kaudella 2008 Northern Lights sijouttui 1. divisioonassa kolmannelle tilalle. Kaudella 2008 Lightsissa nähtiin pitkästä aikaa ulkomaisia vahvistuksia, joita olivat kanadalainen Jesse Card ja saksalainen Lawrence Williams.


title: Northern Lights

text:
Kaudelle 2009 Northern Lights palkkasi päävalmentajaksi yhdysvaltalaisen Cade Ackleyn. Vahvistuksina nähtiin pelinrakentaja Daniel Millus (Texas Southern Tigers) ja puolustuksen takakentällä Stacey Thomas (Texas Southern Tigers, Buffalo Bills).
Kaudella 2009 Northern Lights oli runkosarjan toinen. Pudotuspeleissä joukkue eteni loppuotteluun saakka, häviten ottelun kuitenkin 31-17.


title: Northern Lights

text: Kaudelle 2010 Northern Lights nimesi päävalmentajaksi coloradolaisen Damon Waren. Pelaajavahvistuksena jatkaa FS Stacey Thomas.


title: Northern Lights

text: Kausi 2010 Northern Lights eteni uudelleen spagettimaljaan, mutta hävisi ottelun 38-13. Ottelun tulokseen vaikutti voimakkaasti Lightsin pelinrakentajan Mackeyn loukkaantuminen heti 2.neljänneksen alussa.


title: Northern Lights

text:
Kaudelle 2011 Northern Lights nousi takaisin Vaahteraliigaan. SAJL tarjosi Lightsille Vaahteraliigapaikkaa Tampere Saintsin siitä
luovuttua. Northern Lights palkkasi päävalmentajakseen Scott Prestonin Arkansas Tech Universitystä. Muutaman Vaahteraliigakauden jälkeen Northern Lights palasi I-divisioonaan. Kaudella 2014 joukkue ajoi sisään uusia pelaajia ja sijoittui I-divisioonassa playoffien ulkopuolelle.


title: Northern Lights

text:
Northern Lightin juniorityö on laajentunut huomattavasti. Revontulet osallistuu SAJL:n
järjestämiin juniorisarjoihin U9-, U11-, U13-, U15- ja U17-juniori tasoilla. Kaikissa juniorisarjoissa pelataan varusteet päällä.


title: Uusmaalaisten laulu

text: Uusmaalaisten laulu on Uudenmaan maakuntalaulu, jonka on sanoittanut Kaarlo Terhi ja säveltänyt Jean Sibelius. Eteläsuomalainen osakunta järjesti loppuvuodesta 1911 kilpailun maakuntalaulun saamiseksi. Sibelius oli raadin jäsen ja lupautunut säveltämään valitun laulun. Tammikuussa 1912 Terhin teksti valittiin 19 ehdotuksen joukosta. Laulu esitettiin ensimmäisen kerran Ylioppilaskunnan Laulajien konsertissa 21. huhtikuuta 1912. Laulua pidetään vaikeana sen kahden erilaisen rytmin vuoksi.


title: Uusmaalaisten laulu

text:
1. Missä maat on mainiommat, vetreämmät veet,
sadat saartaa niemet, lahdet rakkaampaata rantaa!
Missä virrat viehkeämmät, salmet seljänteet,
maa ja meri aulihimmin aarteitansa antaa!
Uusmaa Suomen kruunussa on helmi kirkkahin,
täällä kukkaan puhkeaapi tiede, taidekin,
tääll’ on Suomen pää ja sydän, into hehkuvin,
lempi lämpöisin.


title: Uusmaalaisten laulu

text:
2. Jäykkänä ja pystypäin, kuin luoto meressä,
ajan aallokossa seisoo uusmaalainen kansa;
vapauden tunto sykkii lasten veressä,
valppahana vainon torjuu, oikeus turvanansa.
Suomen siskosarjassa on nuorin Uusimaa;
parhaan työmme, lempemme ja laulumme se saa.
Uusmaa, nimes uljahana kanna aikain taa,
meidän Uusimaa!


title: Uusmaalaisten laulu

text: Uusmaalaisten laulu täytti 2012 sata vuotta. Sen kunniaksi Merja ”Merzi” Rajala sovitti teoksen uudelleen modernisoiden sitä. Uuden sovituksen kantaesitys oli historian ensimmäisen Uusimaa-viikon kulttuuripäivänä 7. marraskuuta 2012 Metropolia Ammattikorkeakoulun Kulttuuri luo uutta maata -seminaariin sijoitetun Vuoden 2013 uusmaalainen kaupunginosa -palkinnonjaon yhteydessä. Laulun esitti Con Caronca -kuoro, joka koostui Metropolia AMK:n ja Helsingin Pop & Jazz Konservatorion laulajista.


title: Uusmaalaisten laulu

text: Samana päivänä ja samalla kellonlyömällä (7.11.2012 klo 16.40) Con Caroncan toisen esiintymisen aikaan Finlandia-talossa esitti 18 kuoroa eri puolilla Uuttamaata perinteisen version Uusmaalaisten laulusta vastauksena Eteläsuomalaisen osakunnan lauluhaasteeseen.


title: Aarreplaneetta

text: Aarreplaneetta on Walt Disneyn 43. animaatioelokuva. Tarina rakentuu Robert Louis Stevensonin kuuluisan romaanin "Aarresaari" juonelle; jopa samoja hahmojakin käytetään. Elokuva ei menestynyt odotetusti, sillä sen tekeminen maksoi 140 miljoonaa dollaria, mutta se tuotti maailmanlaajuisesti vain 110 miljoonaa.


title: Aarreplaneetta

text: Elokuvan päähenkilö on 15-vuotias Jim Hawkins, joka on lapsesta saakka haaveillut suuresta kapteeni Nathaniel Flintin aarteesta. Jim joutuu alituisesti ongelmiin kotiplaneetallaan, johon osasyynä on isähahmon puuttuminen Jimin isän lähdettyä merille vuosia sitten. Jimin äiti ja oman ravintolansa omistaja Sarah ei tiedä miten toimisi pojan kanssa. Pian Jim saa haltuunsa oudonnäköisen kartan kuolevalta mieheltä Billy Bonesilta, mutta kartan perässä on myös muitakin ja Bones käskee ennen kuolemaansa Jimiä "varomaan kyborgia". Joukko piraatteja tuhoaa Sarahin kievarin etsiessään karttaa, mutta Hawkingsit pakenevat hyvän ystävänsä tohtori Dopplerin luo. Jim vahingossa saa avattua kartan, josta nähdään missä legendaksi luultu aarreplaneetta sijaitsee. Doppler kerää jo tavaroitaan seikkailulle, kun Jim saa vakuutettua äidilleen palaavansa takaisin aarteen kanssa pelastaen poroksi palaneen kuppilan.


title: Aarreplaneetta

text: Jim matkustaa lentävällä R.L.S. Innoitus -avaruuslaivalla, jonka miehistön ja itse laivan Doppler vuokrasi. Laivalla hän tapaa uusia tuttavuuksia, joista laivan kokki John Silver paljastuu kyborgiksi. Laivan kapteeni Amelia määrää Jimin Silverin alaisuuteen ja Jim saa huonon aseman muun miehistön keskuudessa, eritoten Scroopin. Selviää, että Dopplerin palkkaama miehistö onkin joukko piraatteja jotka suunnittelevat laivan kaappaamista ja kulta-aarteen ryöstöä. Jim, autuaan tietämättömänä heidän suunnitelmistaan, joutuu Silverin oppipojaksi, ja Jim alkaa nähdä Silveriä isähahmona. Kaksikon keskeyttää ulkona raivoava myrsky.


title: Aarreplaneetta

text: Kun miehistö valmistautuu suuntaamaan pois myrskystä, sen keskelle alkaa muodostua musta aukko. Amelia käskee Jimiä varmistamaan miehistön turvaköydet, jotka ovat kaikki kiristettyinä ja kiinni. Kun yliperämies Arrow on sulkemassa purjeita, tämä tipahtaa alas mastolta ja jää roikkumaan köytensä varaan. Tätä vihaava Scroop saa tilaisuuden katkaista tämän köyden tiputtaen Arrowin mustaan aukkoon. Koko laiva lopulta joutuu aukkoon, mutta selviää sieltä energiapurkauksen avulla ulos. Miehistön hurratessa Scroop toimittaa kapteenille herra Arrowin hatun ja langettaa tämän kuoleman syyn Jimin niskoille.


title: Aarreplaneetta

text: Jim masentuu epäonnistumisestaan ja saa lohtua Silveriltä, joka lopulta käskee pojan nukkumaan. Aamulla Jim piiloutuu tynnyriin ja kuulee keskustelun, jossa Silver on valehdellut puheistaan. Laiva lähestyy aarreplaneettaa ja kohdatessaan Silverin Jim työntää veitsen tämän jalkaan, paeten ohjaamoon omiensa kanssa. Silver kaappaa laivan ja yrittää saada Jimin, Dopplerin, Amelian ja Morfin kiinni. Kolmikon yrittäessä paeta pelastuslaivalla, Morfi varastaa Jimin taskusta kartan ja piiloutuu köysikasaan. Jim onnistuu kaappaamaan kartan juuri ennen Silveriä, eikä Silver pysty ampumaan poikaa. Seurueen poistuessa laivalta yksi piraateista ampuu pelastuslaivan peräsimen hajalle, ja seurue tekee pakkolaskun suoraan keskelle viidakkoa.


title: Aarreplaneetta

text: Amelia loukkaantuu, ja Jim lähtee Morfin kanssa etsimään turvapaikkaa. Jim löytää metsästä B.E.N.:in, bio-elektronisen navigaattorin, joka aikoinaan matkusti kapteeni Flintin kanssa. B.E.N. on unohtanut suuren osan kaikesta kokemastaan sillä tämän muisti on kadonnut. B.E.N.:in kotipaikka on tarpeeksi turvallinen seurueelle ja robotti majoittaa nelikon luokseen. Silver löytää heidät ja yrittää hieroa sovintoa Jimin kanssa, joka ei suostu tähän. Silver kertoo että hänellä on aamuun asti aikaa luovuttaa kartta, eikä ole tietoinen että se on yhä laivassa Jimin otettua kartaksi muodostuneen Morfin itse oikean kartan sijaan. Jim lähtee yöllä laivalle B.E.N.:in asunnon takaoven kautta.


title: Aarreplaneetta

text: Laivassa B.E.N. alkaa katkoa johtoja, kun Jim löytää kartan. Jim kohtaa Scroopin, ja lähtee juoksemaan tätä pakoon. B.E.N. onnistuu katkaisemaan painovoiman laivasta, ja Scroop saa Jimin lähes tapettua. Jim onnistuu työntämään Scroopin laivan lippuun ja Scroop katoaa yläilmoihin. Jim poistuu laivalta, mutta Silver on ottanut Dopplerin ja Amelian panttivangeiksi. Jim vaatii, että heidän on päästävä mukaan matkalle mikäli Silver haluaa kartan auki. Miehistö lähtee matkalle Aarreplaneetalle, mutta kartasta lähtenyt viiva törmää kuin seinään. Jim tajuaa asettaa kartan maahan, mikä avaa hologrammin. Jim painaa hologrammin keskeltä, ja miehistö pääsee sisään aarteiden täyttämään planeettaan. Jim löytää kapteeni Flintin laivan haaksirikon, sekä tämän luurangon ja B.E.N.:in muistin. B.E.N. saa muistinsa takaisin ja kertoo, että Flint asetti planeetan räjähtämään mikäli joku selvittäisi tiensä aarteen luokse.


title: Aarreplaneetta

text: Flintin asettamat räjähteet aktivoituvat ja osa miehistöstä kuolee muiden paetessa. Silver ja Jim jäävät planeetalle ja Silver kehottaa Jimiä olemaan astumatta tämän unelmien tielle. Katosta tuleva säde osuu laivaan ja Jim lentää yli laidan, saaden otteen seinästä. Silver saa kiinni laivasta ja saa päätettäväkseen pelastaako poika vai unelmansa. Silver lopulta päästää irti laivasta ja pelastaa Jimin, ja kaksikko pakenee planeetalta kun B.E.N. kertoo laivasta käsin koko planeetan räjähtävän minuuteissa. Doppler tajuaa maston hajotessa, että heillä ei ole aikaa paeta planeetalta. Jim rakentaa itselleen rakettilaudan Silverin kanssa, ja kertoo että heidän on palattava kartan avaamalle portille jotta Jim voisi avata kotikaupunkinsa heille. Jim lähtee matkalle ja lähestulkoon tippuu alas lautansa kanssa, mutta saa siihen puhtia ja avaa portin kotiin sekuntia ennen räjähdystä. Jim, tohtori Doppler, kapteeni Amelia, Silver, B.E.N., Morfi sekä muutama miehistön jäsen onnistuvat pakenemaan takaisin kotiin.


title: Aarreplaneetta

text:
Lopussa Hawkingsit saavat ravintolansa kuntoon, Jim liittyy tähtisotilasakatemiaan, Doppler ja Amelia menevät naimisiin sekä saavat neljä lasta, B.E.N. saa tarjoilijanpestin ravintolasta ja Silver lähtee omille teilleen. Jim katsoo ravintolan avajaisissa ulos ikkunasta nähden Silveriä muistuttavan pilven, joka iskee tälle silmää.
Esittäjänä englanninkielisessä versiossa John Rzeznik ja suomenkielisessä versiossa Antti Pitkäjärvi.


title: Aarreplaneetta

text: Suomenkielisen version ohjauksesta vastasi Markus Bäckman, ja sen käänsi Annamari Metsävainio.


title: Distance Measuring Equipment

text: Distance Measuring Equipment (lyh. DME) eli etäisyydenmittausjärjestelmä on ilmailussa käytettävä radionavigaatiojärjestelmä, jolla määritetään ilma-aluksen (useimmiten lentokoneen) ja radiomajakan välinen viistoetäisyys.


title: Distance Measuring Equipment

text: Yleensä etäisyydenmittausjärjestelmä toimii ilmailun VOR-radiomajakoiden yhteydessä. Myös ILS-mittarilähestymisjärjestelmään sekä lähinnä sotilaskäytössä olevaan TACAN-navigaatiojärjestelmään voi liittyä DME-etäisyydenmääritys. Nykyisin on käytössä myös täysin itsenäisiä DME-majakoita.


title: Distance Measuring Equipment

text: Etäisyydenmittausjärjestelmän lähetin käyttää noin 30 senttimetrin aallonpituutta, jolloin taajuus on 1 GHz. (ICAO:n mukaan taajuuden on oltava välillä 960–1 215 MHz).


title: Distance Measuring Equipment

text: Järjestelmä koostuu maassa sijaitsevasta "transponderista" eli "vastaajasta" (tunnistusmerkin lähetin) ja ilma-aluksessa sijaitsevasta "interrogator"ista eli "kyselijästä". Kyselijä lähettää joka suuntaan säteilevää pulssiparisarjaa. Kun vastaaja vastaanottaa pulssiparin, se vastaa siihen lähettämällä toisella taajuudella joka suuntaan 50 mikrosekunnin viiveellä samanlaisen pulssiparin. Koska radiosignaalin etenemisnopeus on riittävällä tarkkuudella vakio, lasketaan kyselijässä etäisyys kaavalla:


title: Distance Measuring Equipment

text: jossa formula_2 on viistoetäisyys, formula_3 kysely- ja vastauspulssin väli ja formula_4 valon nopeus (noin 300 m/μs).


title: Distance Measuring Equipment

text: esimerkiksi


title: Distance Measuring Equipment

text: Lisäksi pitäisi ottaa huomioon majakan ja ilma-aluksen korkeusero. Pythagoraan kaavasta voidaan tällöin ratkaista vaakakateetin pituus.


title: Distance Measuring Equipment

text: eli jos vaikkapa majakan korkeus merenpinnasta on 30 metriä ja ilma-alus lentää korkeudella 10 500 metriä tulisi vaakaetäisyydeksi


title: Distance Measuring Equipment

text: Kyselijät erottavat omat pulssinsa valitsemalla pulssiparin aikavälin satunnaisesti ja kuuntelemalla vain vastaavia aikavälejä. Vastaaja pystyy palvelemaan yhtäaikaisesti enimmillään sataa kyselijää. Jos kyselyitä tulee enemmän, vastaaja alentaa vastaanottoherkkyyttään ja vastaa vain sadalle voimakkaimmalle eli lähimmälle kyselijälle.


title: Distance Measuring Equipment

text: Kanavat ovat taajuusalueella 962–1 213 MHz ja kanavaväli on 1 MHz, joten taajuusalue jakaantuu 252 taajuuteen. Kyselijän ja vastaajan taajuusero on aina 63 MHz. Kanavat jaetaan "X-moodi- ja Y-moodi-kanaviin". Molemmat ovat samalla taajuusalueella päällekkäin, mutta ne eroavat toisistaan pulssiparin aikavälin ja taajuuden osalta, jolla kyselijä ja vastaaja toimivat. X-moodissa kyselijän kanavien taajuudet ovat välillä 1 025–1 150 HMz ja vastaajan 962–1 024 MHz ja 1 151–1 213 MHz, ja kanavien tunnukset ovat 1X–126X. Y-moodissa kyselijä ja vastaaja 1 025–1 150 MHz, kanavien tunnukset ovat 1Y–126Y. Kaikki suomalaiset DME:t toimivat X-moodissa.


title: Distance Measuring Equipment

text: Etäisyydenmittausjärjestelmän mittausepävarmuus on ±185 metriä (± 0,1 meripeninkulmaa). On kuitenkin huomattava, että toimintaperiaatteensa vuoksi DME mittaa viistoetäisyyttä ilma-aluksen ja majakan välillä. Toisin sanoen mittaustulokseen vaikuttaa ilma-aluksen ja majakan välisen vaakaetäisyyden lisäksi ilma-aluksen lentokorkeus sekä majakan sijaintikorkeus merenpinnasta. Suoraan majakan yläpuolella olevan ilma-aluksen DME-vastaanotin näyttää siis ilma-aluksen lentokorkeutta maanpinnasta. Virheen merkitys on sitä pienempi mitä kauempana ilma-alus on majakasta ja mitä pienempi on ilma-aluksen lentokorkeus. Pääosa nykyisin käytössä olevien liikennelentokoneiden navigaatiojärjestelmistä osaa ottaa viistoetäisyydestä johtuvan virheen huomioon sijaintia määrittäessään.


title: Andøyan rakettikoealue

text: Andøyan rakettikoealue on Pohjois-Norjassa Andøyan saarella sijaitseva luotainrakettien laukaisukeskus.


title: Andøyan rakettikoealue

text: Alue perustettiin vuonna 1962 ja siitä lähtien sieltä on laukaistu 1 200 luotainrakettia. Nykyisin sen omistaa 90-prosenttisesti Norjan avaruuskeskus eli Norwegian Space Centre, joka toimii Norjan kauppa- ja teollisuusministeriön alaisuudessa. Kymmenen prosenttia osakkeista kuuluu Kongsberg Defence & Aerospace -yhtiölle.


title: Andøyan rakettikoealue

text: Kun kylmä sota päättyi, aseman rakettilaukaisujen määrä väheni huomattavasti ja venäläiset arvelivat, että kylmän sodan aikana laukaisuja tehtiin testaamaan Neuvostoliiton ohjusten seuraamisjärjestelmien tehokkuutta.


title: Andøyan rakettikoealue

text: Vuonna 1997 perustettiin toinen laukaisupaikka Ny-Ålesundiin Huippuvuorille. Andøyan keskukseen kuuluu myös ALOMAR-observatorio ("Arctic Lidar Observatory for Middle Atmosphere Research"), joka perustettiin vuonna 1994. Se tutkii ilmakehää. Andøyan rakettikoealue on osallistunut Norjan ensimmäisen satelliittihankkeen kehitystyöhön.


title: Romanos Melodos

text: Romanos Melodos (k. noin 555, aika Karl Krumbacherin arvioima, ehkä elänytkin noin 800-luvulla) on keskeisiä ortodoksisen hymnografian perustajia.


title: Romanos Melodos

text: Romanosta pidetään kansallisuudeltaan kreikkalaisena, mutta hän syntyi Syyriassa ja toimi Beirutissa sekä Konstantinopolissa. Hän kuuli unessa kauniin melodian ja näki Neitsyt Marian ilmestyksen. Hän sai tästä aiheen hymniinsä "Kristuksen syntymä". Hän on kirjoittanut tuhansia hymnejä, näiden joukossa aiheet "Munkin kuolema", "Viimeinen tuomio", "Juudaksen kavallus" ja "Stefanuksen marttyyrius".


title: Niet Molotoff

text: Niet Molotoff on suomalainen propagandalaulu. Sen on säveltänyt Matti Jurva ja sanoittanut Tatu Pekkarinen. Jurva levytti kappaleen vuonna 1942 taustayhtyeenään Kristalli-Tanssiorkesteri, jota johti George de Godzinsky. Levytyksen orkesterisäestyksen sovitti Robert von Essen. Laulun nimi viittaa Neuvostoliiton ulkoministerinä toimineeseen Vjatšeslav Molotoviin.


title: Niet Molotoff

text: Oman versionsa ("Njet Molotoff") kappaleesta levytti Solistiyhtye Suomi vuonna 1989. Jurvan esitys on mukana kokoelmalevyllä "Molotohvin koktaili - Sota-ajan propagandaa levyillä 1940-1942".


title: Niet Molotoff

text: Suomalainen RAC-yhtye Mistreat on tehnyt kappaleesta cover-version, "Njet Molotoff".


title: Mario Party

text: Mario Party () on Hudson Softin kehittämä ja Nintendon joulukuussa 1998 Nintendo 64:lle julkaisema "Mario Party" -pelisarjan ensimmäinen osa. "Mario Party" ei ole tavallinen "Mario"-peli, vaan partypeli, jossa liikutaan vuorotellen virtuaalisella pelilaudalla ja pelataan erilaisia minipelejä. Peli on suunniteltu pääosin monelle pelaajalle samaan aikaan, ja tämä ominaisuus on tehnyt "Mario Partysta" hyvin suositun moninpelaajien keskuudessa. Peli aloitti nyttemmin jo kymmenenteen osaan yltäneen pelisarjan.


title: Mario Party

text: "Mario Partyn" pelaaminen muistuttaa hyvin paljon perinteistä lautapeliä. Pelaajat heittävät vuorotellen noppaa ja liikkuvat arpakuution silmälukujen osoittaman määrän mukaan pelilaudalla. Päätehtävänä on kerätä enemmän tähtiä, kuin kukaan muu pelaaja. Pelin voittaa lopulta se, jolla on pelin loppuessa eniten tähtiä.


title: Mario Party

text: Toinen tehtävä pelilaudalla on kerätä kolikoita, joilla voi ostaa erilaisia tavaroita pelilaudalla sijaitsevista kaupoista. Näitä tavaroita voi käyttää joku omaksi hyödykseen tai muita pelaajia vastaan. Mikäli pelin loputtua kahdella pelaajalla on sama määrä tähtiä, voittaa se pelaaja, jolla on enemmän kolikoita. Kolikoita saa kerättyä muun muassa voittamalla minipelejä.


title: Mario Party

text: Pelilaudalla näkyy kerralla vain yksi tähti. Tähden voi saada haltuunsa pääsemällä ruutuun, jossa tämä sijaitsee ja sen jälkeen maksamalla 20 kolikkoa Toadille. Kun pelaaja on ostanut tähden, ilmestyy toinen tähti toiseen paikkaan pelilaudalle. Jokaisen pelivuoron päätyttyä, kun jokainen pelaaja on kerran heittänyt noppaa, pääsee pelaamaan minipelejä. Jokaisen kokonaisen pelin jälkeen luovutetaan vielä kolme bonustähteä. Ensimmäinen annetaan pelaajalle, joka on kerännyt eniten kolikoita, toinen sille pelaajalle, joka on päässyt useiten sattuma-ruutuun. Kolmas tähti annetaan pelaajalle, joka keräsi eniten kolikoita minipeleissä.


title: Mario Party

text: Minipelien voittamisesta saa palkinnoksi kymmenen kolikkoa. Joissain minipeleissä hävinneiden täytyy taas luovuttaa omat rahansa voittajalle.


title: Mario Party

text: "Mario Party" sai ristiriitaisia, mutta pääosin positiivisia arvosteluja. Pelin suurin kritiikin aihe oli, ettei sitä ollut yhtä hauska pelata yksin kuin kavereiden kanssa. Osa kritiikistä koski myös pelien liiallista sattumanvaraisuutta.


title: Mario Party

text: "Mario Partyn" julkaisun jälkeen tutkijat selvittivät, että "Mario Partyn" pelaaminen oli niin vauhdikasta, että se oli vahingoittanut pelaajien käsiä ja rikkonut ohjaimia. Nintendo noteerasi kyseisen vaara-haitan "Mario Partyssa" ja alkoi jakaa pelin pelaajille erikoisvalmisteisia muovihansikkaita, joita Nintendo suositteli pidettävän peliä pelattaessa.


title: Minun sotani

text: Minun sotani on vuonna 1976 syntyneen Colby Buzzellin kirjoittama kirja hänen kokemuksistaan Irakin sodassa. Hän palveli Yhdysvaltain maavoimien 1. pataljoonan Bravo-komppanian kiväärimiehenä lähellä Mosulin kaupunkia marraskuusta 2003 tammikuuhun 2005.


title: Minun sotani

text: Buzzell piti kokemuksistaan internetissä blogia, joka antoi huonon kuvan Yhdysvaltain armeijasta. Buzzell joutui sulkemaan blogin, mutta sen sisällön hän muokkasi kirjaksi. Minun sotani keskittyy sotilaan tavallisiin kokemuksiin. Teos kertoo pikkutarkasti sotilaan arkipäivästä ja sen absurdista luonteesta. Sen suora, hiomaton tyyli on kerännyt kehuja, mutta kritiikkiä on tullut kirosanojen määrästä.


title: Minun sotani

text: ""Colby Buzzellin Minun sotani ei ole sen vähempää kuin meidän puolestamme Irakissa taistelevan, äärimmäisen mielenkiintoisen ihmisen sielu."" -Kurt Vonnegut


title: Libavcodec

text: libavcodec on vapaan ohjelmiston/avoimen lähdekoodin LGPL-lisensoitu koodekkikirjasto video- ja audiodatan enkoodaukseen ja dekoodaukseen; se on kirjoitettu C-ohjelmointikielellä. Se on osa FFmpeg-projektia ja monet avoimen lähdekoodin sovellukset ovat riippuvaisia siitä.


title: Libavcodec

text: Taulukko olennaisimmista libavcodecin sisältämistä koodekeista, joista suurin osa on kirjoitettu ns. puhtaalta pöydältä korkean suorituskyvyn ja koodin uusiokäytön takaamiseksi.


title: Isomarjastaja

text: Isomarjastaja ("Paramythia montium") on varpuslintu, joka kuuluu tiaismarjastajien heimoon. Aiemmin se luettiin kuuluvaksi kukastajien tai marjastajien heimoon.


title: Isomarjastaja

text: Linnun pituus on noin 20 cm. Isomarjastaja on vatsapuolelta, niskasta ja pyrstöstä sininen ja selkäpuolelta vihreä. Naama, töyhtö ja kurkku ovat mustat, alaperä keltainen ja päälaella kulkee vielä valkoinen juova. Kutsuääni kuulostaa siltä, kuin kahta kuivaa lehteä hierottaisin vastakkain. Lintu on peloton ihmistä kohtaan. Lajilla on tapana noukkia eräitä kukkia ja hieroa niiden musertuneita terälehtiä höyhenykseensä.


title: Isomarjastaja

text: Isomarjastajasta tunnetaan neljä alalajia: nimialalaji "montium" sekä "alpinum", "brevicauda" ja "olivaceum".


title: Isomarjastaja

text: Laji on yleinen Uuden-Guinean keski- ja kaakkoisosissa sekä mahdollisesti Indonesiassa. Lajia ei ole tavattu Suomessa.


title: Isomarjastaja

text: Isomarjastajan elinympäristöä ovat vuoriston sammaleiset metsät kahden kilometrin korkeudella ja sitä ylempänä aina puurajalle saakka.


title: Isomarjastaja

text: Laji käyttää ravinnokseen marjoja ja selkärangattomia eläimiä.


title: Romanos

text: Romanos on seuraavien henkilöiden nimi:


title: Dylan ja Cole Sprouse

text:
Dylan Thomas Sprouse ja Cole Mitchell Sprouse (s. 4. elokuuta 1992 Arezzo, Italia) ovat yhdysvaltalaiset kaksoset, jotka ovat tulleet tunnetuiksi lapsinäyttelijöinä.
Nykyään Cole Sprouse seurustelee vastanäyttelijänsä Lili Reinhartin kanssa.


title: Dylan ja Cole Sprouse

text: Sprouset syntyivät Italian Arezzossa yhdysvaltalaiselle pariskunnalle Matthew Sprouselle ja Melanie Wrightille, jotka olivat opettajina englanninkielisessä koulussa Italiassa. Pojat eivät kuitenkaan puhu italiaa. Heillä on Italian ja Yhdysvaltain kaksoiskansalaisuus. Dylan sai nimensä runoilija Dylan Thomasin mukaan. 15 minuuttia nuorempi veli Cole sai nimensä jazz-laulaja ja pianisti Nat King Colen mukaan.


title: Dylan ja Cole Sprouse

text: Pojat muuttivat takaisin Yhdysvaltoihin ollessaan vasta neljän kuukauden ikäisiä. He kasvoivat vanhempiensa kotikaupungissa Long Beachissä, Kaliforniassa. Poikien isoäidin, draaman opettaja ja näyttelijä Jonine Booth Wrightin, neuvosta pojat alkoivat esiintyä. He näyttelivät usein vuorotellen samaa roolia, kuten monet muut identtiset lapsinäyttelijät, jotta kuvauksissa saadaan lapsihahmolle enemmän kuvausaikaa kuin mitä yksittäisen lapsiesiintyjän työaikamääräykset sallisivat. Kaksoset esiintyivät ensimmäisen kerran televisiossa puolivuotiaina "Äiti ja risat" -sarjassa. He näyttelivät yhdessä Patrick Kellyn roolia vuodesta 1993 vuoteen 1998. Heidän vanhempansa erosivat vuonna 1997 poikien ollessa viisivuotiaita. Sprouset tykkäävät lumilautailusta, koripallosta ja surffaamisesta. Veljekset ovat näytelleet muun muassa elokuvissa "Astronautin vaimo" (1999), "Big Daddy" (1999), "Seksihullun päiväkirja" (2001), "Valepukujen mestari" (2002) ja "Petollinen on ihmissydän" (2004).